CELEX: 52020PC0577
Language: lt
Date: 2020-09-22
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamos Reglamento (ES) 2018/1139 nuostatos dėl Europos Sąjungos aviacijos saugos agentūros kompetencijos atlikti Bendro Europos dangaus veiklos rezultatų apžvalgos įstaigos funkcijas

EUROPOS KOMISIJA
            Briuselis, 2020 09 22
            COM(2020) 577 final
            2020/0264(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamos Reglamento (ES) 2018/1139 nuostatos dėl Europos Sąjungos aviacijos saugos agentūros kompetencijos atlikti Bendro Europos dangaus veiklos rezultatų apžvalgos įstaigos funkcijas
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Bendro Europos dangaus (BED) iniciatyva siekiama padidinti bendrą Europos oro erdvės organizavimo ir valdymo veiksmingumą įgyvendinant oro navigacijos paslaugų (ONP) sektoriaus reformą. 
               
            
            
               Iš dalies pakeistu pasiūlymu dėl Europos Parlamento ir Tarybos reglamento dėl Bendro Europos dangaus iniciatyvos įgyvendinimo [COM(2020) 579] siekiama, atsižvelgiant į patirtį, atnaujinti ir išdėstyti nauja redakcija galiojančius teisės aktus. Nors pradiniai 2013 m. Komisijos priimto pasiūlymo [COM(2013) 410] tikslai ir principai išlieka tie patys, iš dalies pakeistame pasiūlyme daugiausia dėmesio skiriama oro navigacijos paslaugų pritaikymo atsižvelgiant į tuos principus ir tikslus spartinimui.
            
            
               Atsižvelgiant į tai, svarbus siūlomų pakeitimų elementas yra nuolatinės veiklos rezultatų apžvalgos įstaigos funkcijos, kurią vykdytų Europos Sąjungos aviacijos saugos agentūra (toliau – Agentūra), įsteigimas. Taikant šiems tikslams pasiekti būtinas priemones reikia atlikti keletą Reglamento (ES) 2018/1139 pakeitimų, siekiant užtikrinti, kad veiklos rezultatų apžvalgos įstaigos funkcijos būtų vykdomos užtikrinant būtiną nepriklausomumą, kompetenciją ir reikiamus išteklius. Tie pakeitimai išdėstyti šiame pasiūlyme.
            
            
               Pirmiau minėtas iš dalies pakeistas pasiūlymas dėl išdėstymo nauja redakcija ir šis pasiūlymas turėtų būti laikomi vienu nuosekliu dokumentų rinkiniu.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  2015 m. Komisijos Europos aviacijos strategijoje
                     1
                   teisėkūros institucijos paragintos nedelsiant priimti pasiūlymą dėl BED 2+. Kartu su pasiūlymo dėl BED 2+  pakeitimu [COM(2020) 579] šis pasiūlymas visiškai atitinka bendrą šios politikos srities strategiją ir tikimasi, kad juo bus sudarytos sąlygos daryti pažangą nagrinėjant šį teisėkūros dokumentą. 
               
            
            
               •Suderinamumas su kitomis Sąjungos politikos sritimis
            
            
               
                  Šis pasiūlymas yra būtinas iš dalies pakeisto pasiūlymo dėl BED 2+ papildymas. Jis reikalingas gerinant oro navigacijos paslaugų teikimo rezultatus, o taip savo ruožtu prisidedama prie išmetamo CO2 kiekio mažinimo aviacijos sektoriuje, prie skaitmeninimo ir apskritai prie sklandaus vidaus rinkos veikimo – visa tai yra Komisijos prioritetai.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Teisinis siūlomo pakeitimo pagrindas yra Sutarties dėl Europos Sąjungos veikimo 100 straipsnio 2 dalis.
            
            
               •Subsidiarumo principas (neišimtinės kompetencijos atveju) 
            
            
               
                  Sutarties dėl Europos Sąjungos veikimo 100 straipsnio 2 dalimi Sąjungai suteikiama teisė imtis veiksmų šioje srityje, kuri yra viena iš pasidalijamosios kompetencijos sričių.
               
               
                  Konkrečiau kalbant, nuo 2004 m. oro eismo valdymui taikoma Sąjungos teisė, kurios pačios valstybės narės keisti negali. Iš esmės oro eismo valdymas dėl savo pobūdžio daro poveikį visos Europos Sąjungos oro erdvei, o tarpvalstybinis asmenų, prekių, paslaugų ir kapitalo judėjimas yra neatskiriama aviacijos dalis. 
               
               
                  Konkrečiau kalbant apie Reglamento (ES) 2018/1139 pakeitimus, kurie siūlomi kaip būtina dokumentų rinkinio dalis, tokius pakeitimus gali atlikti tik Sąjunga, o ne jos valstybės narės.
               
            
            
               •Proporcingumo principas
            
         
         
            
               
                  Šiuo pasiūlymu neviršijama to, kas būtina jo tikslams pasiekti, t. y. užtikrinti, kad veiklos rezultatų apžvalgos įstaigos funkcijos būtų vykdomos užtikrinant būtiną nepriklausomumą, kompetenciją ir išteklius. Pagrindiniai jo elementai pagrįsti įvairiomis priemonėmis, išvardytomis pridedamo Komisijos tarnybų darbinio dokumento IV priede. 
               
            
            
               •Priemonės pasirinkimas
            
            
               
                  Siūlomi pakeitimai yra susiję su Reglamentu (ES) 2018/1139, todėl turėtų būti pateikti kaip reglamentas, kurį Europos Parlamentas ir Taryba turėtų priimti pagal įprastą teisėkūros procedūrą. Jis turėtų būti pateiktas atskirai nuo iš dalies pakeisto pasiūlymo dėl išdėstymo nauja redakcija [COM(2020) 579], nes Reglamentas (ES) 2018/1139 nėra vienas iš teisės aktų, kurie turi būti išdėstyti nauja redakcija.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               
                  Šis pasiūlymas yra neatsiejama dokumentų rinkinio, kurio pagrindinis elementas yra iš dalies pakeistas naujos redakcijos pasiūlymas, išdėstytas dokumente COM(2020) 579, dalis. 
               
               
                  Dėl viso dokumentų rinkinio visų pirma daroma nuoroda į Komisijos jau atliktą 2013 m. BEB 2+ pasiūlymo poveikio vertinimą: SWD(2013) 206 final.
               
               
                  Antra, papildomi su veiklos rezultatų apžvalgos įstaigos funkcija susiję elementai šiuo metu įvertinti dokumente SWD(2020) 187. Bendra informacija išdėstyta rekomendacijose, pateiktose 2017 m. Europos Audito Rūmų specialiojoje ataskaitoje dėl Bendro Europos dangaus ir Kompetentingų asmenų grupės ataskaitoje dėl Bendro Europos dangaus ateities 2019 m. Dokumente SWD(2020) 187 taip pat atsižvelgiama į raginimus imtis veiksmų, išdėstytus bendroje suinteresuotųjų subjektų deklaracijoje, pasirašytoje 2019 m. rugsėjo mėn. vykusioje aukšto lygio konferencijoje dėl Bendro Europos dangaus ateities.
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio Sąjungos biudžetui. Siūloma nauja veiklos rezultatų apžvalgos įstaigos funkcija turi būti finansuojama mokesčiais ir rinkliavomis ir administraciniu atžvilgiu integruota į Agentūrą. Siūloma įsteigti rezervo fondą, iš kurio bus padengtos vienų metų veiklos išlaidos, siekiant užtikrinti jo veiklos tęstinumą ir jo užduočių vykdymą. Be to, siūloma numatyti, kad paskirti oro eismo paslaugų teikėjai, susiję su Agentūros, kaip veiklos rezultatų apžvalgos įstaigos, užduotimis ir įgaliojimais, kasmet mokėtų įnašus naujai funkcijai sukurti. Siūloma šiuos metinius įnašus rinkti penkerius finansinius metus nuo iš dalies keičiančio reglamento įsigaliojimo, kad būtų padengtos naujų Agentūros funkcijų diegimo išlaidos. 
               
               
                  Apskritai įtakos Sąjungos biudžetui tai neturės.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Iš dalies pakeisto pasiūlymo dėl BED 2+ reglamento išdėstymo nauja redakcija [COM(2020) 579] 43 straipsnyje numatyta, kad 2030 m. turi būti atliktas to reglamento sąlygų vertinimas. Tas vertinimas visų pirma turėtų apimti veiklos rezultatų apžvalgos įstaigos veiklos rezultatus, atsižvelgiant į pagrindinius tikslus. Logiška, kad jis turėtų apimti siūlomus pakeitimus. 
            
            
               •Išsamus konkrečių pasiūlymo nuostatų paaiškinimas
            
            
               Siūlomose taisyklėse numatoma nuolatinė struktūra, skirta veiklos rezultatų apžvalgai, kad būtų užtikrintas būtinas nepriklausomumas ir kompetencija. Siekiant sudaryti sąlygas laiku atlikti teisinę peržiūrą, nepažeidžiant Teisingumo Teismo kompetencijos, siūloma, kad sprendimus, kuriuos Agentūra priima veikdama kaip veiklos rezultatų apžvalgos įstaiga, būtų galima apskųsti specialiai Agentūros įstaigai, t. y. veiklos rezultatų apžvalgos apeliacinei tarybai. 
            
            
               Sprendimas, pagal kurį veiklos rezultatų apžvalgos įstaigos funkcijas vykdo Agentūra, nors ir pasitelkdama specialias įstaigas ir užduotis atliekančius asmenis, taip pat atrodo tinkamas išlaidų veiksmingumo atžvilgiu. 
            
            
               
                  Siūlomame reglamente nustatoma įstaigų sudėtis ir atitinkami joms bei užduotis atliekantiems asmenims taikomi reikalavimai, kad Agentūra galėtų veikti kaip veiklos rezultatų apžvalgos įstaiga. Užduotys ir įgaliojimai, kurie turi būti suteikti Agentūrai šiais tikslais, nustatyti iš dalies pakeistame pasiūlyme dėl išdėstymo nauja redakcija [COM(2020) 579]. Jie apima paskirtų oro eismo paslaugų teikėjų veiklos rezultatų planų vertinimą ir tvirtinimą, konsultacijų Komisijai dėl tinklo veiklos rezultatų plano teikimą, veiklos rezultatų stebėseną ir oro eismo paslaugų teikėjų vienetinių tarifų tikrinimą. 
               
               
                  Siekiant optimizuoti Agentūros, kaip veiklos rezultatų apžvalgos įstaigos, veikimą, pageidautina, kad Sąjunga kartu su Eurokontrole surengtų techninių žinių ir atitinkamų su veiklos rezultatais susijusių duomenų perdavimą, galbūt iš dalies pakeičiant galiojantį abiejų šalių aukšto lygio susitarimą.
               
            
            
               2020/0264 (COD)
            
            
               Pasiūlymas
            
         
         
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamos Reglamento (ES) 2018/1139 nuostatos dėl Europos Sąjungos aviacijos saugos agentūros kompetencijos atlikti Bendro Europos dangaus veiklos rezultatų apžvalgos įstaigos funkcijas
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               perdavus įstatymo galią turinčio teisės akto projektą nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę,
            
            
               atsižvelgdami į Regionų komiteto nuomonę,
            
            
               laikydamiesi įprastos teisėkūros procedūros,
            
            
               kadangi:
            
            
               (1)siekiant optimizuoti su Bendru Europos dangumi susijusių taisyklių taikymą, Reglamente [iš dalies pakeistame BED 2+] nustatyta specializuotos Sąjungos įstaigos – veiklos rezultatų apžvalgos įstaigos funkcijas atliekančios Europos Sąjungos aviacijos saugos agentūros (toliau – VRAĮ funkcijas atliekanti Agentūra) – kompetencija vykdyti įvairias užduotis, visų pirma susijusias su veiklos rezultatų ir rinkliavų sistemomis; 
            
            
               (2)atsižvelgiant į šį tikslą, Agentūroje būtina sukurti atitinkamą nuolatinę struktūrą, kuri užtikrintų, kad VRAĮ funkcijas atliekančiai Agentūrai pavestos užduotys būtų vykdomos turint reikiamą kompetenciją ir nepriklausomai nuo viešųjų ar privačiųjų interesų ir kad šiomis aplinkybėmis Agentūra galėtų naudotis skirtais ištekliais;
            
            
               (3)todėl Europos Parlamento ir Tarybos reglamentas (ES) 2018/1139
                  2
                turėtų būti iš dalies pakeistas taip, kad užduočių, susijusių su Bendro Europos dangaus veiklos rezultatų ir rinkliavų sistemomis, vykdymas funkciniu ir hierarchiniu atžvilgiu būtų atskirtas nuo Agentūros, kaip saugos institucijos, veiklos;
            
            
               (4)siekiant šių tikslų turėtų būti įsteigta veiklos rezultatų apžvalgos reguliavimo valdyba ir paskirtas direktorius veiklos rezultatų apžvalgos reikalams, kurie turėtų atlikti konkrečiai Agentūros, veikiančios kaip VRAĮ, funkcijas;
            
            
               (5)vadovaujantis pirmiau išdėstytais principais, veiklos rezultatų apžvalgos reguliavimo valdyba turėtų veikti nepriklausomai ir neturėtų siekti gauti, vykdyti ar priimti valstybės narės vyriausybės, Komisijos ar bet kurio kito viešojo ar privačiojo subjekto rekomendacijų; 
            
            
               (6)Agentūros valdančiajai tarybai turėtų būti suteikti reikiami įgaliojimai, visų pirma skirti direktorių veiklos rezultatų apžvalgos reikalams; 
            
            
               (7)direktorius veiklos rezultatų apžvalgos reikalams visų pirma turėtų būti Agentūros teisinis atstovas veiklos rezultatų apžvalgos klausimais ir būti atsakingas už kasdienį administravimą, susijusį su šiuo klausimu, taip pat už įvairias parengiamąsias užduotis. Direktorius veiklos rezultatų apžvalgos reikalams taip pat turėtų parengti ir pateikti Agentūros programavimo dokumento, metinės darbo programos ir metinės veiklos ataskaitos skyrių apie veiklos rezultatų apžvalgą. Veiklos rezultatų apžvalgos reguliavimo valdyba, kaip nepriklausoma įstaiga, prireikus turėtų dalyvauti šioje veikloje;
            
            
               (8)nacionalinių priežiūros institucijų bendradarbiavimas veiklos rezultatų apžvalgos srityje yra svarbus siekiant užtikrinti sklandų Sąjungos teisės taikymą šioje srityje, todėl jam turėtų būti sudarytos palankesnės sąlygos, visų pirma įsteigiant veiklos rezultatų apžvalgos patariamąją tarybą;
            
            
               (9)tais atvejais, kai VRAĮ funkcijas atliekančiai Agentūrai yra suteikti sprendimų priėmimo įgaliojimai, suinteresuotosioms šalims proceso ekonomiškumo tikslais turėtų būti suteikta teisė pateikti skundą veiklos rezultatų apžvalgos apeliacinei tarybai, kuri turėtų būti VRAĮ funkcijas atliekančios Agentūros dalis, tačiau nepriklausanti jos administracinei ir reguliavimo struktūrai; 
            
         
         
            
               (10)VRAĮ funkcijas atliekanti Agentūra turėtų teikti visas būtinas konsultacijas ir veikti skaidriai;
            
            
               (11)su veiklos rezultatų apžvalga susijusias pajamas ir išlaidas Agentūra nuo kitų pajamų ir išlaidų apskaito atskiroje sąskaitoje. Laikantis VRAĮ funkcijas atliekančios Agentūros nepriklausomumo principo, direktorius veiklos rezultatų apžvalgos reikalams turėtų parengti su veiklos rezultatų apžvalga susijusių pajamų ir išlaidų sąmatos projektą, kuris turi būti pateiktas vykdomajam direktoriui. Šiame sąmatos projekte su veiklos rezultatų apžvalga susijusių pajamų ir išlaidų pakeitimams turėtų pritarti direktorius veiklos rezultatų apžvalgos reikalams. Jeigu direktorius veiklos rezultatų apžvalgos reikalams ir vykdomasis direktorius nesutaria, direktoriui veiklos rezultatų apžvalgos reikalams turėtų būti suteikta galimybė veiksmingai pareikšti savo nuomonę valdančiajai tarybai prieš jai priimant preliminarų Agentūros pajamų ir išlaidų sąmatos projektą;
            
            
               (12)tikslinga, kad paskirti oro eismo paslaugų teikėjai prisidėtų nustatant VRAĮ funkcijas atliekančios Agentūros veiklą ir užtikrinant jos tęstinumą. Paskirtiems oro eismo paslaugų teikėjams priklauso natūralios atitinkamų paslaugų monopolijos, o už tas paslaugas moka oro erdvės naudotojai. Dėl šio specifinio pobūdžio būtina jiems taikyti veiklos rezultatų ir rinkliavų sistemas, siekiant optimizuoti atitinkamų paslaugų teikimą tam tikruose taškuose. Pagrindinis VRAĮ funkcijas atliekančios Agentūros uždavinys yra šių sistemų taikymas, todėl jos įsteigimui reikalingos lėšos gali būti laikomos būtinomis dėl priežasčių, susijusių su atitinkamų paslaugų teikėjų ypatybėmis ir ypatinga padėtimi;
            
            
               (13)su VRAĮ funkcijas atliekančios Agentūros vykdoma paskirtų oro paslaugų teikėjų priežiūra susijusios išlaidos gali būti suskirstytos į steigimo išlaidas ir einamąsias išlaidas; 
            
            
               (14)VRAĮ funkcijas atliekančios Agentūros steigimo išlaidos yra trumpalaikės ir susijusios tik su keliomis veiklos rūšimis, pavyzdžiui, įdarbinimu, mokymais ir būtina IT įranga; jos būtinos norint pradėti vykdyti priežiūrą, reikalingą dėl aprašytų priežasčių;
            
            
               (15)šias išlaidas paskirti oro eismo paslaugų teikėjai turėtų apmokėti per penkerius finansinius metus mokėdami metinius įnašus, apskaičiuotus sąžiningai ir nediskriminuojant. Atskiri paskirtų oro eismo paslaugų teikėjų įnašai turėtų būti nustatomi atsižvelgiant į jų dydį, kad būtų atspindėta jų svarba teikiant oro eismo paslaugas Europoje, taigi ir santykinė nauda, kurią jie gauna iš prižiūrimos veiklos. Konkrečiai šie įnašai turėtų būti apskaičiuojami remiantis faktinių pajamų, gautų teikiant oro navigacijos paslaugas per ataskaitinį laikotarpį, einantį prieš ataskaitinį laikotarpį, kuriuo įsigalioja šis reglamentas, suma;
            
            
               (16)siekiant nustatyti vienodas metinių įnašų apskaičiavimo taisykles, visų pirma išlaidų paskirstymo pagal paskirtų oro eismo paslaugų teikėjų kategorijas metodiką ir atskirų įnašų sumos nustatymo remiantis dydžiu kriterijus, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  3
               ;
            
            
               (17)einamosios išlaidos yra susijusios su VRAĮ funkcijas atliekančios Agentūros vykdomos veiklos, susijusios su veiklos rezultatų ir rinkliavų sistemomis, išlaidomis, kai ši veikla bus pradėta vykdyti. VRAĮ funkcijas atliekančios Agentūros einamąsias išlaidas taip pat turėtų finansuoti paskirti oro paslaugų teikėjai. Tačiau finansavimas turėtų būti pagrįstas mokesčiais ir rinkliavomis, atsižvelgiant į intervencinius veiksmus, būtinus veiklos rezultatų ir rinkliavų sistemoms taikyti. Taip pat galima tikėtis, kad dėl tokio finansavimo pobūdžio padidės VRAĮ funkcijas atliekančios Agentūros savarankiškumas ir nepriklausomumas;
            
            
               (18)jokios Agentūros gaunamos pajamos iš bet kokio šaltinio, neturėtų kenkti jos nepriklausomumui ir nešališkumui;
            
            
               (19)VRAĮ funkcijas atliekanti Agentūra taip pat turėtų numatyti rezervo fondą, kurio užtektų jos vienų metų veiklos išlaidoms padengti, kad būtų užtikrintas jos veiklos tęstinumas ir jos užduočių vykdymas;
            
            
               (20)VRAĮ funkcijas atliekančios Agentūros veikloje turėtų galėti dalyvauti trečiosios šalys, kurios yra sudariusios susitarimus su Sąjunga ir priėmusios bei taikančios atitinkamas Sąjungos teisės normas;
            
            
               (21)todėl Reglamentas (ES) 2018/1139 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamentas (ES) 2018/1139 iš dalies keičiamas taip:
            
            
               (1)3 straipsnio 5 punktas pakeičiamas taip:
            
            
               „5. OEV/ONP – oro eismo valdymas ir oro navigacijos paslaugos, apimančios visus šiuos dalykus: oro eismo valdymo funkcijas ir paslaugas, apibrėžtas [iš dalies pakeisto BED 2+] 2 straipsnio 9 punkte; oro navigacijos paslaugas, apibrėžtas to reglamento 2 straipsnio 4 punkte, įskaitant to reglamento 26 straipsnyje nurodytas tinklo funkcijas, taip pat paslaugas, kuriomis oro navigacijos tikslais stiprinami GNSS pagrindinių sistemų palydovų skleidžiami signalai; skrydžio procedūrų projektavimą; paslaugas, apimančias duomenų rengimą, tvarkymą, formatavimą ir pateikimą bendrajam oro eismui oro navigacijos reikmėms; ir oro eismo duomenų paslaugas, kurios apima stebėjimo paslaugų teikėjų, meteorologijos paslaugų (MET) ir oro navigacijos informacijos (ONI) paslaugų teikėjų, tinklo funkcijų ir kitų susijusių subjektų veiklos duomenų rinkimą, agregavimą ir integravimą ir (arba) tvarkomų duomenų teikimą oro eismo kontrolės ir oro eismo valdymo tikslais;“;
            
            
               (2)93 straipsnis pakeičiamas taip:
            
            
               „93 straipsnis
            
            
               Bendro Europos dangaus iniciatyvos įgyvendinimas
            
         
         
            
               1. Veiklos rezultatų apžvalgos įstaigos (VRAĮ) funkcijas atliekanti Agentūra vykdo užduotis ir įgaliojimus, nustatytus [iš dalies pakeistame BED 2+].
            
            
               2. Jei Agentūra turi atitinkamų ekspertinių žinių, neatsižvelgiant į tai, ar ji veikia kaip VRAĮ įstaiga, ar ne, ji, gavusi prašymą, teikia Komisijai techninę pagalbą įgyvendinant Bendro Europos dangaus iniciatyvą, įskaitant pagalbą, susijusią su veiklos rezultatų ir rinkliavų sistema, visų pirma: 
            
            
               a) vykdydama technines patikras, techninius tyrimus, atitikties peržiūras, tyrimus ir projektus; 
            
            
               b) prisidėdama prie OEV pagrindinio plano įgyvendinimo, įskaitant SESAR programos projektavimą ir įgyvendinimą.“; 
            
            
               (3)94 straipsnio 5 dalis pakeičiama taip:
            
            
               „5. Teisinis Agentūros atstovas – jos vykdomasis direktorius. Su VRAĮ funkcijas atliekančia Agentūra susijusiais klausimais Agentūrai teisiškai atstovauja direktorius veiklos rezultatų apžvalgos reikalams.“;
            
            
               (4)98 straipsnis iš dalies keičiamas taip:
            
            
               a)
                     2 dalis iš dalies keičiama taip:
            
            
               i)f punktas pakeičiamas taip:
            
            
               „f) 
                     vadovaudamasi 120, 120a, 121 ir 125 straipsniais, vykdo funkcijas, susijusias su Agentūros biudžetu;“;
            
            
               ii)l punktas pakeičiamas taip:
            
            
                „l) priima sprendimus dėl Agentūros direktorių lygmens vidaus struktūrų steigimo ir, jei reikia, jų pakeitimų, jeigu tai yra su veiklos rezultatų apžvalga susijusios vidaus struktūros, atsižvelgiant į atitinkamą direktoriaus veiklos rezultatų apžvalgos reikalams prašymą ir į veiklos rezultatų apžvalgos reguliavimo valdybos teigiamą nuomonę. Visi šie sprendimai nedaro poveikio atskiriant veiklos rezultatų apžvalgos reguliavimo valdybą, direktorių veiklos rezultatų apžvalgos reikalams, veiklos rezultatų apžvalgos patariamąją tarybą, veiklos rezultatų apžvalgos apeliacinę tarybą ir VRAĮ funkcijas atliekančios Agentūros darbuotojus nuo kitų Agentūros organų ir pareigas einančių asmenų;“;
            
            
               iii)o punktas pakeičiamas taip:
            
            
               „o) priima savo narių, apeliacinės tarybos narių, veiklos rezultatų apžvalgos reguliavimo valdybos, veiklos rezultatų apžvalgos patariamosios tarybos ir veiklos rezultatų apžvalgos apeliacinės tarybos narių interesų konfliktų prevencijos ir valdymo taisykles;“;
            
            
               b)
                     įterpiama 2a dalis:
            
            
               „2a. Kiek tai susiję su veiklos rezultatų apžvalgos klausimais, valdančioji taryba:
            
            
               (a)pasikonsultavusi su veiklos rezultatų apžvalgos reguliavimo valdyba ir gavusi jos palankią nuomonę, pagal 114g straipsnį skiria direktorių veiklos rezultatų apžvalgos reikalams ir prireikus pratęsia jo kadenciją arba atleidžia jį iš pareigų;
            
            
               (b)pagal 114c straipsnį skiria veiklos rezultatų apžvalgos reguliavimo valdybos narius;
            
            
               (c)pasikonsultavusi su veiklos rezultatų apžvalgos reguliavimo valdyba, pagal 114l straipsnį skiria veiklos rezultatų apžvalgos apeliacinės tarybos narius;
            
            
               (d)kiek tai susiję su veiklos rezultatų apžvalgos pajamomis ir išlaidomis, gavusi Komisijos sutikimą, nusprendžia, ar priimti palikimus, dovanas ar dotacijas iš kitų Sąjungos šaltinių, arba savanoriškus valstybių narių ar [iš dalies pakeisto BED 2+] 3 straipsnyje nurodytų nacionalinių priežiūros institucijų įnašus;
            
         
         
            
               (e)pasikonsultavusi su veiklos rezultatų apžvalgos reguliavimo valdyba, naudojasi įgaliojimais taikyti drausmines priemones direktoriui veiklos rezultatų apžvalgos reikalams;
            
            
               (f)pasikonsultavusi su veiklos rezultatų apžvalgos reguliavimo valdyba, nustato VRAĮ funkcijas atliekančios Agentūros nuomonių, rekomendacijų ir sprendimų teikimo tvarką, nurodytą 119a straipsnio 4 dalyje;
            
            
               (g)gavusi palankią veiklos rezultatų apžvalgos reguliavimo valdybos nuomonę ir remdamasi direktoriaus veiklos rezultatų apžvalgos reikalams pasiūlymu, priima ir reguliariai atnaujina 119a straipsnio 5 dalyje nurodytus veiklos rezultatų apžvalgos srities komunikacijos ir informacijos sklaidos planus; 
            
            
               (h)gavusi palankią veiklos rezultatų apžvalgos reguliavimo valdybos nuomonę, pagal 129a straipsnio 4 dalį įgalioja parengti darbo tvarką;
            
            
               (i)gavusi palankią veiklos rezultatų apžvalgos reguliavimo valdybos nuomonę ir remdamasi direktoriaus veiklos rezultatų apžvalgos reikalams pasiūlymu, nustato konsultacijų su suinteresuotaisiais subjektais, nurodytais [iš dalies pakeisto BED 2+] 38 straipsnyje ir šio reglamento 119a straipsnyje, mechanizmus ir procedūras.“;
            
            
               c)
                     3 ir 4 dalys pakeičiamos taip:
            
            
               „3. Valdančioji taryba gali teikti rekomendacijas vykdomajam direktoriui visais klausimais, susijusiais su sritimis, kurioms taikomas šis reglamentas, išskyrus veiklos rezultatų apžvalgos klausimus.
            
            
               4. Valdančioji taryba įsteigia visoms įvairioms suinteresuotosioms šalims, kurioms daro poveikį Agentūros darbas, atstovaujantį patariamąjį organą, su kuriuo ji konsultuojasi prieš priimdama sprendimus 2 dalies c, e, f, ir i punktuose nurodytose srityse. Valdančioji taryba, priimdama sprendimus 2 dalies c ir f punktuose nurodytose srityse, visapusiškai atsižvelgia į direktoriaus veiklos rezultatų apžvalgos reikalams pagal 114h straipsnį pateiktą informaciją. Valdančioji taryba taip pat gali nuspręsti konsultuotis su patariamuoju organu kitais 2 ir 3 dalyse nurodytais klausimais, išskyrus sritis, susijusias su Agentūros, veikiančios kaip VRAĮ, funkcija. Patariamojo organo nuomonė valdančiajai tarybai bet kuriuo atveju nėra privaloma.“;
            
            
               d)
                     6 dalis pakeičiama taip:
            
            
               „6. Laikydamasi Pareigūnų tarnybos nuostatų 110 straipsnio, valdančioji taryba priima Pareigūnų tarnybos nuostatų 2 straipsnio 1 dalimi ir Kitų tarnautojų įdarbinimo sąlygų 6 straipsniu grindžiamą sprendimą, kuriuo vykdomajam direktoriui deleguojami atitinkami paskyrimų tarnybos įgaliojimai ir nustatomos tų deleguotųjų įgaliojimų laikino sustabdymo sąlygos. Vykdomajam direktoriui leidžiama tuos įgaliojimus perdeleguoti. 
            
            
               Jei tai būtina dėl išimtinių aplinkybių, valdančioji taryba gali nuspręsti laikinai sustabdyti vykdomajam direktoriui deleguotus paskyrimų tarnybos įgaliojimus ir jo perdeleguotus įgaliojimus, ir jais naudotis pati arba juos deleguoti vienam iš savo narių arba kitam nei vykdomasis direktorius darbuotojui.
            
            
               Pirma ir antra pastraipos netaikomos darbuotojams, kurių pareigos priskirtos Agentūros, veikiančios kaip VRAĮ, funkcijai.“;
            
            
               e)
                     pridedama 7 dalis:
            
            
               „7. Laikydamasi Pareigūnų tarnybos nuostatų 110 straipsnio, valdančioji taryba priima Pareigūnų tarnybos nuostatų 2 straipsnio 1 dalimi ir Kitų tarnautojų įdarbinimo sąlygų 6 straipsniu grindžiamą sprendimą, kuriuo direktoriui veiklos rezultatų apžvalgos reikalams deleguojami atitinkami paskyrimų tarnybos įgaliojimai, susiję su darbuotojais, kurių pareigos priskirtos Agentūros, veikiančios kaip VRAĮ, funkcijai ir nustatomos tų deleguotųjų įgaliojimų laikino sustabdymo sąlygos. Direktoriui veiklos rezultatų apžvalgos reikalams leidžiama tuos įgaliojimus perdeleguoti.
            
            
               Jei tai būtina dėl išimtinių aplinkybių, valdančioji taryba gali nuspręsti laikinai sustabdyti direktoriui veiklos rezultatų apžvalgos reikalams deleguotus paskyrimų tarnybos įgaliojimus ir jo perdeleguotus įgaliojimus, ir jais naudotis pati arba juos perduoti vienam iš savo narių arba kitam nei direktorius veiklos rezultatų apžvalgos reikalams darbuotojui. Šiam sprendimui priimti reikia, kad valdančiojoje taryboje jam pritartų Komisijos atstovas. Išimtinės aplinkybės turi būti griežtai susijusios tik su administraciniais, biudžeto ar valdymo klausimais ir jomis negali būti daromas poveikis visiškam direktoriaus veiklos rezultatų apžvalgos reikalams nepriklausomumui vykdant savo užduotis pagal 114h straipsnio 3 dalies d punktą.“;
            
            
               (5)99 straipsnio 5 dalis pakeičiama taip:
            
            
               „5. 98 straipsnio 4 dalyje nurodytas patariamasis organas skiria keturis savo narius stebėtojų teisėmis dalyvauti valdančiosios tarybos posėdžiuose, išskyrus atvejus, kai svarstomi su veiklos rezultatų apžvalga susiję klausimai, visų pirma 98 straipsnio 2a dalyje nurodytose srityse. Jie kuo plačiau atstovauja įvairioms šiame patariamajame organe atstovaujamoms nuomonėms. Pradinė kadencija trunka 48 mėnesius ir gali būti pratęsiama.“;
            
            
               (6)101 straipsnis iš dalies keičiamas taip: 
            
            
               a)
                     3 dalis pakeičiama taip:
            
            
               „3. Agentūros vykdomasis direktorius dalyvauja svarstymuose be teisės balsuoti. Direktoriaus veiklos rezultatų apžvalgos reikalams kvietimu Agentūros vykdomasis direktorius gali būti pakviestas dalyvauti svarstant klausimus, susijusius su Agentūros, veikiančios kaip VRAĮ, funkcija, be teisės balsuoti.“;
            
         
         
            
               b)
                     įterpiama 3a dalis:
            
            
               „3a. Direktorius veiklos rezultatų apžvalgos reikalams dalyvauja svarstymuose dėl sričių, tiesiogiai ar netiesiogiai susijusių su Agentūros, veikiančios kaip VRAĮ, funkcija, be teisės balsuoti.“;
            
            
               (7)102 straipsnio 2, 3 ir 4 dalys pakeičiamos taip:
            
            
               „2. Kiekvienas pagal 99 straipsnio 1 dalį paskirtas narys turi po vieną balsą. Jei narys nedalyvauja, jo balsavimo teisė perduodama pakaitiniam nariui. Nei stebėtojai, nei Agentūros vykdomasis direktorius, nei direktorius veiklos rezultatų apžvalgos reikalams teisės balsuoti neturi. 
            
            
               3. 
                     Valdančiosios tarybos darbo tvarkos taisyklėse nustatoma išsamesnė balsavimo tvarka, visų pirma balsavimo dėl skubių klausimų tvarka, sąlygos, kuriomis vienas narys gali veikti kito nario vardu, taip pat, jei būtina, kvorumo reikalavimai.
            
            
               4. Kad būtų priimti sprendimai biudžeto, žmogiškųjų išteklių ar administraciniais klausimais, visų pirma nurodytais 98 straipsnio 2 dalies d, f, h, m, n, o ir q punktuose, 98 straipsnio 2a dalies a, b, c, e ir f punktuose ir 98 straipsnio 7 dalyje, reikia, kad valdančiojoje taryboje jiems pritartų Komisijos atstovas.“;
            
            
               (8)104 straipsnis iš dalies keičiamas taip: 
            
            
               a)
                     1 dalis pakeičiama taip:
            
            
               „1. Vykdomasis direktorius vadovauja Agentūrai. Vykdomasis direktorius yra atskaitingas valdančiajai tarybai. Nedarant poveikio Komisijos ir valdančiosios tarybos įgaliojimams, vykdomasis direktorius pareigas vykdo nepriklausomai ir nesiekia gauti ir nesilaiko jokios vyriausybės arba kitos įstaigos nurodymų. Vykdomasis direktorius neduoda nurodymų direktoriui veiklos rezultatų apžvalgos reikalams ir darbuotojams, kurie paskirti vykdyti Agentūros, veikiančios kaip VRAĮ, funkcijas.“;
            
            
               b)
                     3 dalis iš dalies keičiama taip:
            
            
               i)įžanginė dalis pakeičiama taip:
            
            
               „3. Vykdomasis direktorius atsako už Agentūrai šiuo reglamentu arba kitais Sąjungos aktais nustatytų užduočių vykdymą, išskyrus klausimus, susijusius su Agentūros, veikiančios kaip VRAĮ, funkcijomis. Visų pirma vykdomasis direktorius atsako už:“;
            
            
               ii)h punktas pakeičiamas taip:
            
            
               „h) Agentūros pajamų ir išlaidų sąmatos projekto rengimą pagal 120 straipsnį, įtraukiant Agentūros pajamų ir išlaidų, susijusių su jos kaip veiklos rezultatų apžvalgos įstaigos funkcijomis, sąmatos projektą, kurį pagal 114h ir 120a straipsnius parengia  direktorius veiklos rezultatų apžvalgos reikalams, ir jos biudžeto vykdymą pagal 121 straipsnį, išskyrus Agentūros biudžetą, susijusį su jos kaip veiklos rezultatų apžvalgos įstaigos funkcijomis;“;
            
            
               iii)j punktas pakeičiamas taip:
            
            
               „j) 117 straipsnio 1 dalyje nurodyto programavimo dokumento rengimą ir, įtraukus direktoriaus veiklos rezultatų apžvalgos reikalams pagal 114h straipsnio 3 dalies g punktą ir 117a straipsnį pateiktą su veiklos rezultatų apžvalgos įstaiga susijusį skyrių, jo pateikimą valdančiajai tarybai priimti, gavus Komisijos nuomonę. Bet kokie su veiklos rezultatų apžvalgos įstaiga susijusio skyriaus pakeitimai daromi tik pritarus direktoriui veiklos rezultatų apžvalgos reikalams;“;
            
            
               iv)l punktas pakeičiamas taip:
            
            
               „l) veiksmų plano rengimą atsižvelgiant į vidaus arba išorės audito ataskaitų bei vertinimų išvadas ir OLAF tyrimus, taip pat pažangos ataskaitų teikimą Komisijai du kartus per metus ir reguliarų pažangos ataskaitų teikimą valdančiajai tarybai. Vykdomasis direktorius koordinuoja veiksmus su  direktoriumi veiklos rezultatų apžvalgos reikalams, kad būtų užtikrintas suderinamumas su direktoriaus veiklos rezultatų apžvalgos reikalams parengtu veiksmų planu, kiek tai susiję su veikla, susijusia su Agentūros, veikiančios kaip VRAĮ, funkcijomis;“;
            
            
               v)u punktas pakeičiamas taip:
            
            
               „u) visų sprendimų dėl Agentūros vidaus struktūrų steigimo ir prireikus dėl jų pakeitimų priėmimą, išskyrus sprendimus dėl direktorių lygmens vidaus struktūrų, kuriuos tvirtina valdančioji taryba, ir išskyrus sprendimus dėl vidaus struktūrų, susijusių su veiklos rezultatų apžvalga. Vykdomojo direktoriaus priimti sprendimai nedaro poveikio atskiriant veiklos rezultatų apžvalgos reguliavimo valdybą, direktorių veiklos rezultatų apžvalgos reikalams, veiklos rezultatų apžvalgos patariamąją tarybą, veiklos rezultatų apžvalgos apeliacinę tarybą ir VRAĮ funkcijas atliekančios Agentūros darbuotojus nuo kitų Agentūros organų ir pareigas einančių asmenų;“;
            
         
         
            
               c)
                     4 dalis pakeičiama taip: 
            
            
               „4. Vykdomasis direktorius taip pat yra atsakingas nuspręsti, ar tam, kad Agentūros užduotys būtų vykdomos efektyviai ir veiksmingai, būtina vienoje arba keliose valstybėse narėse steigti vieną ar daugiau vietos skyrių arba bendrai įkurdinti darbuotojus Sąjungos delegacijose trečiosiose šalyse, sudarius atitinkamus susitarimus su Europos išorės veiksmų tarnyba. 
            
            
               Pirma pastraipa netaikoma Agentūrai, atliekančiai veiklos rezultatų apžvalgos įstaigos funkcijas. Kiek tai susiję su tomis funkcijomis, direktorius veiklos rezultatų apžvalgos reikalams yra atsakingas nuspręsti, ar tam, kad Agentūros darbas būtų atliekamas efektyviai ir veiksmingai, būtina vienoje ar keliose valstybėse narėse įsteigti vieną ar daugiau vietos skyrių. 
            
            
               Pirmoje ir antroje pastraipose nurodytiems sprendimams priimti reikia gauti išankstinį Komisijos, valdančiosios tarybos ir tam tikrais atvejais valstybės narės, kurioje būtų įsteigtas vietos skyrius, pritarimą. Veiklos, kuri turi būti vykdoma tame vietos skyriuje arba kurią turi vykdyti tie bendrai įkurdinti darbuotojai, sritis tuose sprendimuose nustatoma taip, kad būtų išvengta nereikalingų išlaidų ir Agentūros administracinių funkcijų dubliavimo.“;
            
            
               (9)įterpiamas IIa skirsnis:
            
            
               „IIa SKIRSNIS
            
            
               Specialiosios su veiklos rezultatų apžvalga susijusios vidaus struktūros taisyklės
            
            
               114a straipsnis
            
            
               VRAĮ funkcijas atliekančios Agentūros struktūra
            
            
               Užduotims, susijusioms su veiklos rezultatų apžvalga, vykdyti VRAĮ funkcijas atliekanti Agentūra turi:
            
            
               (a)veiklos rezultatų apžvalgos reguliavimo valdybą;
            
            
               (b)direktorių veiklos rezultatų apžvalgos reikalams;
            
            
               (c)veiklos rezultatų apžvalgos patariamąją tarybą;
            
            
               (d)veiklos rezultatų apžvalgos apeliacinę tarybą.
            
            
               114b straipsnis
            
            
               Veiklos rezultatų apžvalgos reguliavimo valdybos funkcijos
            
            
               1.Veiklos rezultatų apžvalgos reguliavimo valdyba:
            
            
               (a)teikia nuomones ir, jei būtina, pastabas ir pakeitimus dėl direktoriaus veiklos rezultatų apžvalgos reikalams pasiūlymų dėl nuomonių projektų, rekomendacijų ir sprendimų, susijusių su [iš dalies pakeistame BED 2+] išvardytomis užduotimis, taip pat šio reglamento 129a straipsnyje nurodytomis užduotimis, kurie svarstomi rengiantis juos priimti;
            
            
               (b)pagal savo kompetenciją direktoriui veiklos rezultatų apžvalgos reikalams teikia gaires, susijusias su jo užduočių vykdymu;
            
            
               (c)teikia valdančiajai tarybai nuomonę dėl kandidato užimti direktoriaus veiklos rezultatų apžvalgos reikalams pareigas pagal 98 straipsnio 2a dalies a punktą ir 114g straipsnio 2 dalį, ir, kai taikoma, dėl jo atleidimo iš pareigų pagal 114g straipsnio 6 dalį;
            
         
         
            
               (d)tvirtina programavimo dokumento skyrių apie veiklos rezultatų apžvalgos veiklą, kurį direktorius veiklos rezultatų apžvalgos reikalams turi pateikti vykdomajam direktoriui pagal 114h straipsnio 3 dalies g punktą ir 117a straipsnį;
            
            
               (e)tvirtina atskirą skyrių apie reguliavimo veiklą, įtrauktą į konsoliduotosios metinės veiklos ataskaitos skyrių apie veiklos rezultatų apžvalgą, kurį direktorius veiklos rezultatų apžvalgos reikalams  turi pateikti vykdomajam direktoriui pagal 114h straipsnio 3 dalies i punktą ir 118a straipsnį;
            
            
               (f)teikia valdančiajai tarybai nuomonę dėl VRAĮ funkcijas atliekančios Agentūros nuomonių, rekomendacijų ir sprendimų teikimo tvarkos pagal 98 straipsnio 2a dalies f punktą; 
            
            
               (g)teikia direktoriui veiklos rezultatų apžvalgos reikalams nuomonę dėl savo pasiūlymo dėl 119a straipsnio 5 dalyje nurodytų komunikacijos ir informacijos sklaidos planų, susijusių su veiklos rezultatų apžvalga, pagal 98 straipsnio 2a dalies g punktą;
            
            
               (h)teikia direktoriui veiklos rezultatų apžvalgos reikalams nuomonę dėl vidaus struktūrų, susijusių veiklos rezultatų apžvalga, steigimo ar keitimo;
            
            
               (i)teikia valdančiajai tarybai nuomonę dėl galimų veiksmų, kurių reikia imtis pagal 98 straipsnio 2a dalies e punktą;
            
            
               (j)teikia valdančiajai tarybai nuomonę dėl darbo tvarkos rengimo pagal 129a straipsnio 4 dalį;
            
            
               (k)teikia direktoriui veiklos rezultatų apžvalgos reikalams nuomonę dėl jo pasiūlymo dėl konsultacijų su suinteresuotaisiais subjektais, nurodytais [iš dalies pakeisto BED 2+] 38 straipsnyje ir šio reglamento 119a straipsnyje, mechanizmų ir procedūrų;
            
            
               (l)teikia valdančiajai tarybai nuomonę dėl kandidatų, kurie turi būti paskirti veiklos rezultatų apžvalgos apeliacinės tarybos nariais pagal 114l straipsnį. Ši nuomonė nėra privaloma.
            
            
               114c straipsnis
            
            
               Veiklos rezultatų apžvalgos reguliavimo valdybos sudėtis ir nepriklausomumas
            
            
               1.Veiklos rezultatų apžvalgos reguliavimo valdybą sudaro devyni balsavimo teisę turintys nariai ir vienas balsavimo teisės neturintis Komisijos atstovas. Kiekvienas narys turi pakaitinį narį. Vienas iš narių yra veiklos rezultatų apžvalgos patariamosios tarybos pirmininkas. Valdančiosios tarybos narys negali būti veiklos rezultatų apžvalgos reguliavimo valdybos narys. Narių ir pakaitinių narių kadencija – penkeri metai; ši kadencija gali būti pratęsta.
            
            
               2.Komisijai pasiūlius ir pasibaigus viešam kvietimui dalyvauti konkurse, veiklos rezultatų apžvalgos reguliavimo valdybos narius ir pakaitinius narius oficialiai skiria valdančioji taryba, pasikonsultavusi su Eurokontrole. Veiklos rezultatų apžvalgos reguliavimo valdybos nariai skiriami atsižvelgiant į nuopelnus, gebėjimus ir patirtį, susijusius su oro eismo valdymu arba tinklų pramonės šakų ekonominiu reguliavimu. Kad būtų priimtas sprendimas dėl veiklos rezultatų apžvalgos reguliavimo valdybos narių skyrimo, tam valdančiojoje taryboje turi pritarti Komisijos atstovas.
            
            
               3.Veiklos rezultatų apžvalgos reguliavimo valdyba, vykdydama šiuo reglamentu pavestas užduotis, veikia nepriklausomai ir nesiekia gauti arba vykdyti valstybių narių vyriausybių, Komisijos arba kitų viešųjų ar privačiųjų subjektų nurodymų.
            
            
               114d straipsnis
            
            
               Veiklos rezultatų apžvalgos reguliavimo valdybos pirmininkas
            
            
               1.Veiklos rezultatų apžvalgos reguliavimo valdyba iš savo balsavimo teisę turinčių narių dviejų trečdalių balsų dauguma išrenka pirmininką ir pirmininko pavaduotoją. Jei pirmininkas negali eiti savo pareigų, jį pakeičia pirmininko pavaduotojas. 
            
            
               2.Pirmininko ir pirmininko pavaduotojo kadencija yra dveji su puse metų ir gali būti pratęsta. Jei per kadenciją jų narystė veiklos rezultatų apžvalgos reguliavimo valdyboje nutrūksta, jų kadencija automatiškai baigiasi tą pačią dieną.
            
            
               114e straipsnis
            
            
               Veiklos rezultatų apžvalgos reguliavimo valdybos posėdžiai
            
         
         
            
               1.Veiklos rezultatų apžvalgos reguliavimo valdybos posėdžius sušaukia jos pirmininkas. 
            
            
               2.Eiliniai veiklos rezultatų apžvalgos reguliavimo valdybos posėdžiai vyksta bent du kartus per metus. Be to, ji renkasi, jei to prašo pirmininkas, Komisija arba ne mažiau kaip trečdalis jos narių.
            
            
               3.Direktorius veiklos rezultatų apžvalgos reikalams dalyvauja svarstymuose be teisės balsuoti. 
            
            
               4.Veiklos rezultatų apžvalgos reguliavimo valdyba į savo posėdžius stebėtojų teisėmis gali pakviesti asmenis, kurių nuomonė gali būti svarbi. 
            
            
               5.Agentūra veiklos rezultatų apžvalgos reguliavimo valdybai teikia sekretoriato paslaugas.
            
            
               114f straipsnis
            
            
               Veiklos rezultatų apžvalgos reguliavimo valdybos balsavimo taisyklės
            
            
               1.Jei šiame reglamente nenurodyta kitaip, veiklos rezultatų apžvalgos reguliavimo valdyba priima sprendimus paprasta balsavimo teisę turinčių narių balsų dauguma.
            
            
               2.Kiekvienas pagal 114c straipsnio 2 dalį paskirtas balsavimo teisę turintis narys turi vieną balsą. Jei narys nedalyvauja, jo balsavimo teisė perduodama pakaitiniam nariui. Nei stebėtojai, nei direktorius veiklos rezultatų apžvalgos reikalams teisės balsuoti neturi.
            
            
               3.Veiklos rezultatų apžvalgos reguliavimo valdyba priima savo darbo tvarkos taisykles, kuriose išsamiai nustatoma balsavimo tvarka, visų pirma sąlygos, pagal kurias vienas narys gali veikti kito nario vardu, ir, jei būtina, kvorumą reglamentuojančios taisyklės.
            
            
               114g straipsnis
            
            
               Direktorius veiklos rezultatų apžvalgos reikalams 
            
            
               1.Direktorius veiklos rezultatų apžvalgos reikalams pagal Kitų tarnautojų įdarbinimo sąlygų 2 straipsnio a punktą įdarbinamas kaip Agentūros laikinasis darbuotojas. 
            
            
               2.Valdančioji taryba skiria direktorių veiklos rezultatų apžvalgos reikalams iš mažiausiai trijų Komisijos pasiūlytų kandidatų sąrašo po atviros ir skaidrios atrankos procedūros, gavusi palankią veiklos rezultatų apžvalgos reguliavimo valdybos nuomonę, atsižvelgdama į nuopelnus, taip pat į gebėjimus ir patirtį, susijusius su oro eismo valdymu arba tinklų pramonės šakų ekonominiu reguliavimu. Kad būtų priimtas sprendimas dėl direktoriaus veiklos rezultatų apžvalgos reikalams skyrimo, tam valdančiojoje taryboje turi pritarti Komisijos atstovas. Sudarant sutartį su direktoriumi veiklos rezultatų apžvalgos reikalams Agentūrai atstovauja valdančiosios tarybos pirmininkas.
            
            
               3.Direktoriaus veiklos rezultatų apžvalgos reikalams kadencija – penkeri metai. Per devynis mėnesius iki to laikotarpio pabaigos Komisija pradeda vertinimą. Vertindama Komisija visų pirma nagrinėja:
            
            
               (a)direktoriaus veiklos rezultatų apžvalgos reikalams darbo rezultatus;
            
            
               (b)pareigas ir reikalavimus, susijusius su veiklos rezultatų apžvalga ateinančiais metais.
            
            
               4.Valdančioji taryba, remdamasi Komisijos pasiūlymu ir kuo labiau atsižvelgdama į 3 dalyje nurodytą vertinimą, taip pat gavusi palankią veiklos rezultatų apžvalgos reguliavimo valdybos nuomonę, gali pratęsti direktoriaus veiklos rezultatų apžvalgos reikalams kadenciją vieną kartą ne ilgesniam kaip penkerių metų laikotarpiui. Direktorius veiklos rezultatų apžvalgos reikalams, kurio kadencija buvo pratęsta, pratęsto laikotarpio pabaigoje nedalyvauja kitoje atrankos į tas pačias pareigas procedūroje. 
            
            
               5.Jeigu direktoriaus veiklos rezultatų apžvalgos reikalams kadencija nepratęsiama, jis eina savo pareigas tol, kol paskiriamas naujas direktorius.
            
            
               6.Direktorius veiklos rezultatų apžvalgos reikalams gali būti atleistas iš pareigų tik valdančiosios tarybos, kuri remiasi Komisijos pasiūlymu, sprendimu, gavus palankią veiklos rezultatų apžvalgos reguliavimo valdybos nuomonę. 
            
         
         
            
               7.Sprendimus dėl direktoriaus veiklos rezultatų apžvalgos reikalams skyrimo, jo kadencijos pratęsimo arba atleidimo iš pareigų valdančioji taryba priima dviejų trečdalių balsavimo teisę turinčių narių balsų dauguma. Direktorius veiklos rezultatų apžvalgos reikalams bent dvejus metus neužima jokių profesinių pareigų ir neprisiima jokios atsakomybės oro navigacijos paslaugų teikėjui pasibaigus jo, kaip direktoriaus veiklos rezultatų apžvalgos reikalams, kadencijai.
            
            
               114h straipsnis
            
            
               Direktoriaus veiklos rezultatų apžvalgos reikalams pareigos
            
            
               1.Direktorius veiklos rezultatų apžvalgos reikalams administraciniais, biudžeto ir valdymo klausimais yra atskaitingas valdančiajai tarybai, tačiau vykdydamas savo užduotis pagal 3 dalies d punktą išlieka visiškai nepriklausomas. Nedarant poveikio atitinkamoms valdančiosios tarybos ir veiklos rezultatų apžvalgos reguliavimo valdybos funkcijoms, kiek tai susiję su direktoriaus veiklos rezultatų apžvalgos reikalams užduotimis,  direktorius veiklos rezultatų apžvalgos reikalams nesiekia gauti ir nepriima jokios vyriausybės, Sąjungos institucijų ar jokio kito viešojo ar privačiojo subjekto ar asmens nurodymų. 
            
            
               2.Direktorius veiklos rezultatų apžvalgos reikalams gali dalyvauti veiklos rezultatų apžvalgos reguliavimo valdybos posėdžiuose kaip stebėtojas.
            
            
               3.Direktorius veiklos rezultatų apžvalgos reikalams yra atsakingas už užduočių, susijusių su veiklos rezultatų apžvalga, vykdymą pagal [iš dalies pakeistą BED 2+]. Direktorius veiklos rezultatų apžvalgos reikalams atsižvelgia į 114b straipsnio 1 dalies b punkte nurodytas gaires ir, kai tai numatyta šiame reglamente, veiklos rezultatų apžvalgos reguliavimo valdybos nuomones. Visų pirma direktorius veiklos rezultatų apžvalgos reikalams:
            
            
               (a)užtikrina teisinį atstovavimą Agentūrai veiklos rezultatų apžvalgos klausimais; 
            
            
               (b)vykdo kasdienį darbo, susijusio su veiklos rezultatų apžvalga, administravimą;
            
            
               (c)tiesiogiai ar netiesiogiai su veiklos rezultatų apžvalgos darbu susijusiose srityse rengia valdančiosios tarybos darbą, be balsavimo teisės dalyvauja valdančiosios tarybos darbe ir vykdo valdančiosios tarybos priimtus sprendimus  srityse, susijusiose su Agentūros, veikiančios kaip VRAĮ, funkcijomis;
            
            
               (d)rengia nuomones, rekomendacijas ir sprendimus, susijusius su [iš dalies pakeistame BED 2+] nustatytomis užduotimis ir su 129a straipsnyje nurodytomis užduotimis, dėl jų konsultuojasi ir juos priima bei skelbia;
            
            
               (e)atsako už 117a straipsnyje nurodyto programavimo dokumento skyriaus apie veiklos rezultatų apžvalgos veiklą įgyvendinimą;
            
            
               (f)imasi reikiamų priemonių, visų pirma tvirtina vidaus administracinės tvarkos taisykles ir skelbia pranešimus, siekdamas užtikrinti, kad Agentūros vykdomas veiklos rezultatų apžvalgos darbas atitiktų [iš dalies pakeistą BED 2+];
            
            
               (g)kasmet parengia 117a straipsnyje nurodyto programavimo dokumento skyrių apie veiklos rezultatų apžvalgos veiklą, kuris pateikiamas vykdomajam direktoriui ir įtraukiamas į Agentūros programavimo dokumento projektą taikant 104 straipsnio 3 dalies j punktą. Bet kokie su veiklos rezultatų apžvalga susijusių duomenų pakeitimai daromi tik pritarus direktoriui veiklos rezultatų apžvalgos reikalams;
            
            
               (h)parengia preliminarų pajamų ir išlaidų, susijusių su veiklos rezultatų apžvalga, sąmatos projektą pagal 120a straipsnio 7 dalį ir pateikia jį vykdomajam direktoriui 104 straipsnio 3 dalies h punkto tikslais, taip pat pagal 121 straipsnį vykdo pajamas ir išlaidas, susijusias su veiklos rezultatų apžvalga. Bet kokie su veiklos rezultatų apžvalga susijusių duomenų pakeitimai daromi tik pritarus direktoriui veiklos rezultatų apžvalgos reikalams;
            
            
               (i)kasmet parengia konsoliduotosios metinės veiklos ataskaitos skyriaus apie veiklos rezultatų apžvalgą projektą, į kurį įtraukiamas atskiras skyrius apie reguliavimo veiklą, susijusią su veiklos rezultatų apžvalga, taip pat skyrius apie finansinius ir administracinius klausimus, ir pateikia jį vykdomajam direktoriui, kad jis būtų įtrauktas į konsoliduotąją metinę veiklos ataskaitą. Bet kokie su veiklos rezultatų apžvalga susijusių duomenų pakeitimai daromi tik pritarus direktoriui veiklos rezultatų apžvalgos reikalams;
            
            
               (j)kai tai susiję su VRAĮ funkcijas atliekančios Agentūros veikla, koordinuodamas veiksmus su vykdomuoju direktoriumi, parengia veiksmų planą atsižvelgdamas į vidaus arba išorės audito ataskaitų bei vertinimų išvadas ir OLAF tyrimus, taip pat du kartus per metus teikia pažangos ataskaitas Komisijai ir reguliariai teikia pažangos ataskaitas valdančiajai tarybai;
            
            
               (k)parengia pasiūlymą dėl konsultacijų su suinteresuotaisiais subjektais, nurodytais [iš dalies pakeisto BED 2+] 38 straipsnyje, mechanizmų ir procedūrų, kuris turi būti pateiktas valdančiajai tarybai priimti gavus palankią veiklos rezultatų apžvalgos reguliavimo valdybos nuomonę;
            
            
               (l)gavęs palankią veiklos rezultatų apžvalgos reguliavimo valdybos nuomonę, prašo valdančiosios tarybos nustatyti arba iš dalies pakeisti su veiklos rezultatų apžvalga susijusias vidaus struktūras;
            
            
               (m)parengia 119a straipsnio 5 dalyje nurodytus veiklos rezultatų apžvalgos srities komunikacijos ir informacijos sklaidos planų projektus, kurie turi būti pateikti valdančiajai tarybai priimti, gavus palankią veiklos rezultatų apžvalgos reguliavimo valdybos nuomonę.
            
            
               4.Taikant 3 dalies d punktą, VRAĮ funkcijas atliekančios Agentūros nuomonės, rekomendacijos ir sprendimai, nurodyti [iš dalies pakeistame BED 2+] ir šio reglamento 129a straipsnyje, priimami tik gavus palankią veiklos rezultatų apžvalgos reguliavimo valdybos nuomonę.
            
         
         
            
               Prieš pateikdamas nuomonių, rekomendacijų ar sprendimų projektus balsavimui veiklos rezultatų apžvalgos reguliavimo valdyboje, direktorius veiklos rezultatų apžvalgos reikalams pakankamai iš anksto konsultavimosi tikslais pateikia pasiūlymus dėl nuomonių, rekomendacijų ar sprendimų projektų atitinkamai darbo grupei.
            
            
               Direktorius veiklos rezultatų apžvalgos reikalams atsižvelgia į veiklos rezultatų apžvalgos reguliavimo valdybos pastabas ir pakeitimus ir iš naujo pateikia persvarstytą nuomonės, rekomendacijos ar sprendimo projektą veiklos rezultatų apžvalgos reguliavimo valdybai, kad ši pateiktų pritariamąją nuomonę. Jeigu direktorius veiklos rezultatų apžvalgos reikalams nukrypsta nuo gautų veiklos rezultatų apžvalgos reguliavimo valdybos pateiktų pastabų ir pakeitimų arba juos atmeta, direktorius veiklos rezultatų apžvalgos reikalams taip pat raštu pateikia tinkamai pagrįstą paaiškinimą.
            
            
               Jei direktorius veiklos rezultatų apžvalgos reikalams nesutinka su veiklos rezultatų apžvalgos reguliavimo valdybos pateiktais pakeitimais, jis gali atsiimti pateiktus nuomonių, rekomendacijų ar sprendimų projektus, jeigu jis raštu pateikia tinkamai pagrįstą paaiškinimą. Atsiėmęs nuomonės, rekomendacijos ar sprendimo projektą, direktorius veiklos rezultatų apžvalgos reikalams gali pateikti naują nuomonės, rekomendacijos arba sprendimo projektą, laikydamasis 114b straipsnio 1 dalies a punkte ir šios dalies antroje pastraipoje nustatytos tvarkos. 
            
            
               Jeigu veiklos rezultatų apžvalgos reguliavimo valdyba nepateikia pritariamosios nuomonės dėl iš naujo pateikto nuomonės, rekomendacijos ar sprendimo projekto teksto dėl to, kad naujai pateiktame tekste nebuvo tinkamai atsižvelgta į jos pastabas ir pakeitimus, direktorius veiklos rezultatų apžvalgos reikalams gali dar kartą koreguoti nuomonės, rekomendacijos ar sprendimo projekto tekstą atsižvelgdamas į veiklos rezultatų apžvalgos reguliavimo valdybos pasiūlytus pakeitimus ir pastabas, kad gautų jos pritariamąją nuomonę, tačiau neprivalo raštu nurodyti papildomų priežasčių.
            
            
               114i straipsnis
            
            
               Veiklos rezultatų apžvalgos patariamosios tarybos funkcijos ir operacijos
            
            
               1.Veiklos rezultatų apžvalgos patariamoji taryba:
            
            
               (a)keičiasi informacija apie nacionalinių priežiūros institucijų darbą ir sprendimų priėmimo principus, geriausią praktiką ir procedūras, taip pat apie [iš dalies pakeisto BED 2+] taikymą; 
            
            
               (b)teikia nuomones ir rekomendacijas dėl rekomendacinės medžiagos, kurią turi pateikti VRAĮ funkcijas atliekanti Agentūra. Veiklos rezultatų apžvalgos patariamosios tarybos nuomonės ir rekomendacijos nėra privalomos.
            
            
               2.Veiklos rezultatų apžvalgos patariamosios tarybos posėdžiai rengiami reguliariai, siekiant užtikrinti, kad nacionalinės priežiūros institucijos konsultuotųsi ir bendradarbiautų tinkle. 
            
            
               3.Veiklos rezultatų apžvalgos reguliavimo valdybos pirmininkas ir direktorius veiklos rezultatų apžvalgos reikalams gali dalyvauti veiklos rezultatų apžvalgos patariamosios tarybos posėdžiuose ir teikti rekomendacijas nacionalinėms priežiūros institucijoms, prireikus sušauktoms kaip veiklos rezultatų apžvalgos patariamoji taryba klausimais, susijusiais su jos kompetencija dėl veiklos rezultatų ir rinkliavų sistemos, nurodytos [iš dalies pakeistame BED 2+].
            
            
               4.Laikydamasi [Iš dalies pakeisto BED 2+] 31 straipsnyje ir Europos Parlamento ir Tarybos reglamente (ES) 2018/1725
                  4
                nustatytų duomenų apsaugos taisyklių, Agentūra teikia sekretoriato paslaugas veiklos rezultatų apžvalgos patariamajai tarybai ir remia veiklos rezultatų apžvalgos patariamosios tarybos narių keitimąsi 1 dalyje nurodyta informacija, laikantis oro navigacijos paslaugų teikėjų neskelbtinos komercinės informacijos konfidencialumo reikalavimų.
            
            
               114j straipsnis
            
            
               Veiklos rezultatų apžvalgos patariamosios tarybos sudėtis
            
            
               1.Veiklos rezultatų apžvalgos patariamąją tarybą sudaro: 
            
            
               a)
                     po vieną aukšto rango nacionalinių priežiūros institucijų, nurodytų [iš dalies pakeisto BED 2+] 3 straipsnyje, atstovą iš kiekvienos valstybės narės, ir po vieną pakaitinį narį iš kiekvienos valstybės narės, atrinktą iš tose institucijose dirbančių vyresniųjų pareigūnų; tuos abu atstovus skiria nacionalinė priežiūros institucija; 
            
            
               b)
                     vienas balsavimo teisės neturintis Komisijos atstovas ir vienas pakaitinis atstovas.
            
            
               2.Veiklos rezultatų apžvalgos patariamoji taryba iš savo narių išrenka pirmininką ir pirmininko pavaduotoją. Jei pirmininkas negali eiti savo pareigų, jį pakeičia pirmininko pavaduotojas. Pirmininkas ir pirmininko pavaduotojo kadencija yra dveji su puse metų ir gali būti pratęsta. Jei per kadenciją jų narystė veiklos rezultatų apžvalgos patariamojoje taryboje nutrūksta, jų kadencija automatiškai baigiasi tą pačią dieną.
            
            
               114k straipsnis
            
            
               Veiklos rezultatų apžvalgos apeliacinės tarybos įgaliojimai
            
         
         
            
               1.Veiklos rezultatų apžvalgos apeliacinė taryba yra atsakinga už skundų, pateiktų dėl [iš dalies pakeistame BED 2+] nurodytų sprendimų, nagrinėjimą. Veiklos rezultatų apžvalgos apeliacinė taryba renkasi, kai būtina.
            
            
               2.Veiklos rezultatų apžvalgos apeliacinės tarybos sprendimai priimami ne mažiau kaip keturių iš šešių narių balsų dauguma.
            
            
               114l straipsnis
            
            
               Veiklos rezultatų apžvalgos apeliacinės tarybos nariai
            
            
               1.Veiklos rezultatų apžvalgos apeliacinę tarybą sudaro šeši nariai ir šeši pakaitiniai nariai, atrinkti iš [iš dalies pakeisto BED 2+] 3 straipsnyje nurodytų nacionalinių priežiūros institucijų, konkurencijos institucijų arba kitų Sąjungos ar nacionalinių institucijų dabartinių arba buvusių vyresniųjų pareigūnų, turinčių reikalingos patirties aviacijos sektoriuje. Veiklos rezultatų apžvalgos apeliacinė taryba paskiria savo pirmininką.
            
            
               2.Komisijai pasiūlius ir pasibaigus viešam kvietimui dalyvauti konkurse, veiklos rezultatų apžvalgos apeliacinės tarybos narius oficialiai skiria valdančioji taryba, pasikonsultavusi su veiklos rezultatų apžvalgos reguliavimo valdyba.
            
            
               3.Veiklos rezultatų apžvalgos apeliacinės tarybos nariai įsipareigoja veikti nepriklausomai ir vadovaudamiesi viešuoju interesu. Tuo tikslu jie pateikia rašytinę įsipareigojimų deklaraciją ir rašytinę interesų deklaraciją, kuriose nurodo, jog neturi jokių interesų, kurie galėtų būti laikomi trukdančiais jų nepriklausomumui, arba nurodo bet kokius tiesioginius ar netiesioginius interesus, kurie galėtų būti laikomi trukdančiais jų nepriklausomumui. Šios deklaracijos kasmet skelbiamos viešai.
            
            
               4.Veiklos rezultatų apžvalgos apeliacinės tarybos narių kadencija – penkeri metai. Ta kadencija gali būti vieną kartą pratęsta.
            
            
               5.Veiklos rezultatų apžvalgos apeliacinės tarybos nariai sprendimus priima nepriklausomai. Jie neturi būti saistomi jokių nurodymų. Jie negali eiti jokių kitų pareigų Agentūroje, jos valdančiojoje taryboje ar veiklos rezultatų apžvalgos patariamojoje taryboje. Veiklos rezultatų apžvalgos apeliacinės tarybos narys negali būti atleistas iš pareigų nepasibaigus jo kadencijai, nebent jis būtų pripažintas kaltu dėl sunkaus nusižengimo, o Komisija, gavusi valdančiosios tarybos nuomonę, tuo tikslu būtų priėmusi sprendimą.
            
            
               6.Veiklos rezultatų apžvalgos apeliacinė taryba priima ir skelbia savo darbo tvarkos taisykles. Tose taisyklėse išsamiai nustatoma veiklos rezultatų apžvalgos apeliacinės tarybos organizavimą ir veikimą reglamentuojanti tvarka ir taisyklės, taikomos veiklos rezultatų apžvalgos apeliacinei tarybai pagal 114k–114s straipsnius teikiamiems skundams. Veiklos rezultatų apžvalgos apeliacinė taryba praneša Komisijai apie savo darbo tvarkos taisyklių projektą ir apie visus esminius tų taisyklių pakeitimus. Komisija gali pateikti nuomonę dėl tų taisyklių per tris mėnesius nuo pranešimo gavimo dienos. 
            
            
               114m straipsnis
            
            
               Pašalinimas ir prieštaravimas veiklos rezultatų apžvalgos apeliacinėje taryboje
            
            
               1.Veiklos rezultatų apžvalgos apeliacinės tarybos nariai nedalyvauja apeliacinėje procedūroje, jei turi su ja susijusių asmeninių interesų, yra anksčiau atstovavę vienai iš procedūros šalių arba dalyvavo priimant sprendimą, dėl kurio pateiktas skundas.
            
            
               2.Kai dėl vienos iš 1 dalyje nurodytų priežasčių ar bet kurių kitų priežasčių veiklos rezultatų apžvalgos apeliacinės tarybos narys mano, kad jis neturėtų dalyvauti apeliacinėje procedūroje, jis apie tai atitinkamai praneša veiklos rezultatų apžvalgos apeliacinei tarybai. 
            
            
               3.Bet kuri apeliacinės procedūros šalis gali prieštarauti dėl bet kurio veiklos rezultatų apžvalgos apeliacinės tarybos nario dalyvavimo remdamasi bet kuria iš 1 dalyje nurodytų priežasčių arba kilus įtarimui dėl nario šališkumo. Bet kuris toks prieštaravimas nepriimtinas, jei apeliacinės procedūros šalis, nors ir žinodama apie prieštaravimo priežastis, ėmėsi procedūrinio veiksmo. Prieštaravimai negali būti pagrįsti narių pilietybe.
            
            
               4.Veiklos rezultatų apžvalgos apeliacinė taryba, nedalyvaujant atitinkamam jos nariui, priima sprendimą dėl veiksmų, kurių imsis 2 ir 3 dalyse nurodytais atvejais. Priimant šį sprendimą atitinkamą narį veiklos rezultatų apžvalgos apeliacinėje taryboje pakeičia jo pakaitinis narys. Jei pakaitinis narys patenka į panašią padėtį kaip ir narys, pirmininkas skiria pavaduojantį narį, atrinktą iš kitų pakaitinių narių.
            
            
               114n straipsnis
            
            
               VRAĮ funkcijas atliekančios Agentūros priimti sprendimai, kurie gali būti skundžiami
            
            
               1.VRAĮ funkcijas atliekančios Agentūros sprendimus, priimtus pagal [iš dalies pakeistą BED 2+], galima apskųsti. 
            
            
               2.Sprendimo vykdymas negali būti sustabdytas dėl skundo, pateikto pagal 1 dalį. Tačiau jei veiklos rezultatų apžvalgos apeliacinė taryba mano, kad to reikia dėl susiklosčiusių aplinkybių, ji gali laikinai sustabdyti ginčytino sprendimo taikymą.
            
         
         
            
               3.VRAĮ funkcijas atliekanti Agentūra skelbia veiklos rezultatų apžvalgos apeliacinės tarybos priimtus sprendimus.
            
            
               114o straipsnis
            
            
               Asmenys, turintys teisę teikti skundus
            
            
               Bet kuris fizinis arba juridinis asmuo gali apskųsti jam skirtą VRAĮ funkcijas atliekančios Agentūros priimtą sprendimą arba sprendimą, kuris, nors ir pateikiamas kaip kitam asmeniui skirtas VRAĮ funkcijas atliekančios Agentūros priimtas sprendimas, yra tiesiogiai ir konkrečiai su juo susijęs. Procedūros šalys gali būti apeliacinės procedūros šalimis.
            
            
               114p straipsnis
            
            
               Terminai ir forma
            
            
               Skunde išdėstomos jį pagrindžiančios priežastys, o VRAĮ funkcijas atliekančiai Agentūrai jis raštu pateikiamas per du mėnesius nuo pranešimo apie sprendimą atitinkamam asmeniui dienos arba, jei tai nebuvo padaryta, per du mėnesius nuo dienos, kurią VRAĮ funkcijas atliekanti Agentūra paskelbė savo sprendimą. Veiklos rezultatų apžvalgos apeliacinė taryba priima sprendimą dėl skundo per keturis mėnesius nuo jo pateikimo.
            
            
               114q straipsnis
            
            
               Prejudicinis įvertinimas
            
            
               1.Prieš pradėdama nagrinėti skundą, veiklos rezultatų apžvalgos apeliacinė taryba suteikia VRAĮ funkcijas atliekančiai Agentūrai galimybę sprendimą peržiūrėti. Jei direktorius veiklos rezultatų apžvalgos reikalams mano, kad skundas yra tinkamai pagrįstas, jis per du mėnesius nuo veiklos rezultatų apžvalgos apeliacinės tarybos pranešimo gavimo dienos sprendimą pataiso. Tai netaikoma, kai apeliantas dalyvauja procedūroje prieš kitą apeliacinės procedūros šalį. 
            
            
               2.Jei sprendimas nepataisomas, veiklos rezultatų apžvalgos apeliacinė taryba nedelsdama nusprendžia, ar sprendimo vykdymą sustabdyti pagal 114n straipsnio 2 dalį.
            
            
               114r straipsnis
            
            
               Skundų nagrinėjimas
            
            
               1.Veiklos rezultatų apžvalgos apeliacinė taryba įvertina, ar skundas yra priimtinas ir tinkamai pagrįstas. 
            
            
               2.Veiklos rezultatų apžvalgos apeliacinė taryba 1 dalyje nurodytą skundą nagrinėja operatyviai. 
            
            
               Ji tiek kartų, kiek reikia, prašo apeliacinės procedūros šalių per nustatytus terminus raštu pateikti pastabų dėl jos ar kitų apeliacinės procedūros šalių paskelbtų pranešimų. Veiklos rezultatų apžvalgos apeliacinė taryba savo iniciatyva arba pagrįstu vienos iš apeliacinėje procedūroje dalyvaujančių šalių prašymu gali nuspręsti surengti žodinį bylos nagrinėjimą.
            
            
               114s straipsnis
            
            
               Sprendimai dėl skundų
            
            
               Jei veiklos rezultatų apžvalgos apeliacinė taryba nustato, kad skundas yra nepriimtinas arba nepagrįstas, ji skundą atmeta. Jei veiklos rezultatų apžvalgos apeliacinė taryba nustato, kad skundą galima priimti ir kad jis pagrįstas, ji perduoda bylą Agentūrai. Agentūra priima naują motyvuotą sprendimą, atsižvelgdama į veiklos rezultatų apžvalgos apeliacinės tarybos sprendimą.
            
            
               114t straipsnis
            
         
         
            
               Ieškinių pareiškimas Teisingumo Teisme 
            
            
               1.Ieškiniai dėl pagal [iš dalies pakeistą BED 2+] priimto VRAĮ funkcijas atliekančios Agentūros sprendimo panaikinimo ar ieškiniai dėl to, kad ji nesiėmė veiksmų per taikomus terminus, Teisingumo Teisme gali būti pareiškiami tik užbaigus 114k–114s straipsniuose nurodytą skundų nagrinėjimo procedūrą. 
            
            
               2.VRAĮ funkcijas atliekanti Agentūra imasi būtinų priemonių Teisingumo Teismo sprendimams vykdyti.“;
            
            
               (10)įterpiamas 117a straipsnis:
            
            
               „117a straipsnis
            
            
               Metinės ir daugiametės programų skyrius apie veiklos rezultatų apžvalgos veiklą
            
            
               1.Direktorius veiklos rezultatų apžvalgos reikalams kasmet parengia 117 straipsnio 1 dalyje nurodyto programavimo dokumento skyrių, susijusį su veiklos rezultatų apžvalgos veikla. Veiklos rezultatų apžvalgos reguliavimo valdybai patvirtinus projektą, direktorius veiklos rezultatų apžvalgos reikalams pateikia jį vykdomajam direktoriui, kad jis būtų įtrauktas į Agentūros programavimo dokumento projektą pagal 114h straipsnio 3 dalies g punktą. Bet kokie skyriaus apie veiklos rezultatų apžvalgą pakeitimai daromi tik pritarus direktoriui veiklos rezultatų apžvalgos reikalams.
            
            
               2.Į programavimo dokumentą įtrauktame metinės darbo programos skyriuje apie veiklos rezultatų apžvalgą nurodomi išsamūs tikslai ir tikėtini rezultatai, įskaitant veiklos rezultatų vertinimo rodiklius. Į jį taip pat įtraukiamas finansuotinų veiksmų aprašas ir nurodomi kiekvienam veiksmui skiriami finansiniai ir žmogiškieji ištekliai, vadovaujantis veikla grindžiamo biudžeto sudarymo ir valdymo principais. Metinės darbo programos skyrius apie veiklos rezultatų apžvalgą turi derėti su 4 dalyje nurodytu daugiametės darbo programos skyriumi apie veiklos rezultatų apžvalgą. Jame aiškiai nurodomos užduotys, kurios papildomai įrašytos, pakeistos arba panaikintos, palyginti su ankstesniais finansiniais metais.
            
            
               3.Jei VRAĮ funkcijas atliekančiai Agentūrai paskiriama nauja užduotis, valdančioji taryba iš dalies pakeičia priimtą metinės darbo programos skyrių apie veiklos rezultatų apžvalgą. Bet kokie esminiai metinės darbo programos skyriaus apie veiklos rezultatų apžvalgą pakeitimai priimami laikantis tos pačios tvarkos, kuri taikoma priimant pirminę metinę darbo programą. Valdančioji taryba direktoriui veiklos rezultatų apžvalgos reikalams gali deleguoti įgaliojimus atlikti neesminius metinės darbo programos skyriaus apie veiklos rezultatų apžvalgą pakeitimus.
            
            
               4.Į programavimo dokumentą įtrauktame daugiametės darbo programos skyriuje apie veiklos rezultatų apžvalgą išdėstomi bendrieji strateginio programavimo nuostatai, įskaitant tikslus, tikėtinus rezultatus ir veiklos rezultatų vertinimo rodiklius. Juose taip pat išdėstomi išteklių programavimo, įskaitant daugiametį biudžetą ir darbuotojus, nuostatai. 
            
            
               Išteklių programavimo nuostatai kasmet atnaujinami. Strateginio programavimo nuostatai prireikus atnaujinami, visų pirma siekiant atsižvelgti į 124 straipsnio 4 dalyje nurodyto vertinimo rezultatus.“;
            
            
               (11)įterpiamas 118a straipsnis:
            
            
               „118a straipsnis
            
            
               Konsoliduotosios metinės veiklos ataskaitos skyrius apie veiklos rezultatų apžvalgą
            
            
               1.Direktorius veiklos rezultatų apžvalgos reikalams parengia 118 straipsnio 1 dalyje nurodytos metinės veiklos ataskaitos skyrių, susijusį su veiklos rezultatų apžvalga. Veiklos rezultatų apžvalgos reguliavimo valdybos patvirtintą projektą direktorius veiklos rezultatų apžvalgos reikalams pateikia vykdomajam direktoriui, kad jis būtų įtrauktas į konsoliduotąją metinę veiklos ataskaitą pagal 114h straipsnio 3 dalies i punktą. Bet kokie konsoliduotosios metinės veiklos ataskaitos skyriaus apie veiklos rezultatų apžvalgą pakeitimai daromi tik pritarus direktoriui veiklos rezultatų apžvalgos reikalams.
            
            
               2.Į konsoliduotosios metinės veiklos ataskaitos skyrių apie veiklos rezultatų apžvalgą įtraukiamas atskiras skyrius apie reguliavimo veiklą ir skyrius apie finansinius ir administracinius klausimus. Veiklos rezultatų apžvalgos reguliavimo valdyba patvirtina atskirą skyrių apie reguliavimo veiklą prieš pateikdama jį vykdomajam direktoriui pagal 114b straipsnio 1 dalies e punktą.“;
            
            
               (12)įterpiamas 119a straipsnis:
            
            
               „119a straipsnis
            
            
               Skaidrumas, komunikacija ir VRAĮ funkcijas atliekančios Agentūros nuomonių, rekomendacijų ir sprendimų teikimo tvarka
            
            
               1.Vykdydama savo užduotis, VRAĮ funkcijas atliekanti Agentūra visapusiškai ir ankstyvame etape atvirai ir skaidriai konsultuojasi su [iš dalies pakeisto BED 2+] 38 straipsnio 3 dalyje išvardytais suinteresuotaisiais subjektais, nepažeisdama atitinkamos jų kompetencijos. Pagal [iš dalies pakeisto BED 2+] 38 straipsnį VRAĮ funkcijas atliekanti Agentūra nustato konsultavimosi mechanizmus, kad būtų užtikrintas tinkamas tų suinteresuotųjų subjektų dalyvavimas. 
            
         
         
            
               Todėl direktorius veiklos rezultatų apžvalgos reikalams parengia pasiūlymą dėl šių mechanizmų ir, gavęs palankią veiklos rezultatų apžvalgos reguliavimo valdybos nuomonę dėl šio projekto, pateikia jį valdančiajai tarybai priimti. 
            
            
               2.VRAĮ funkcijas atliekanti Agentūra užtikrina, kad prireikus visuomenė ir suinteresuotosios šalys gautų objektyvią, patikimą ir lengvai prieinamą informaciją, visų pirma susijusią su jos darbo rezultatais.
            
            
               Visi konsultacinių susitikimų dokumentai ir protokolai skelbiami viešai.
            
            
               3.VRAĮ funkcijas atliekanti Agentūra savo svetainėje skelbia bent darbotvarkę, susijusius dokumentus ir, jei būtina, veiklos rezultatų apžvalgos reguliavimo valdybos ir veiklos rezultatų apžvalgos apeliacinės tarybos posėdžių protokolus.
            
            
               4.VRAĮ funkcijas atliekanti Agentūra priima ir skelbia tinkamą ir proporcingą VRAĮ funkcijas atliekančios Agentūros nuomonių, rekomendacijų ir sprendimų teikimo tvarką, laikydamasi 98 straipsnio 2a dalies f punkte nustatytos procedūros. Pagal tą tvarką: 
            
            
               (a)užtikrinama, kad VRAĮ funkcijas atliekanti Agentūra skelbtų dokumentus ir plačiai konsultuotųsi su suinteresuotosiomis šalimis, laikydamasi tvarkaraščio ir tvarkos, pagal kurią VRAĮ funkcijas atliekanti Agentūra įpareigojama konsultavimosi proceso metu pateikti atsakymą raštu;
            
            
               (b)užtikrinama, kad prieš priimdama bet kokį šiame reglamente ir [iš dalies pakeistame BED 2+] numatytą individualų sprendimą VRAĮ funkcijas atliekanti Agentūra praneštų visoms suinteresuotosioms šalims apie ketinimą priimti tą sprendimą, taip pat nustatomas terminas, per kurį suinteresuotoji šalis gali pareikšti nuomonę šiuo klausimu, deramai atsižvelgiant į to klausimo skubumą, sudėtingumą ir galimas pasekmes;
            
            
               (c)užtikrinama, kad VRAĮ funkcijas atliekančios Agentūros individualiuose sprendimuose būtų nurodytos juos pagrindžiančios priežastys, siekiant suteikti galimybę pateikti skundą dėl esmės;
            
            
               (d)numatoma, kad tuomet, kai VRAĮ funkcijas atliekanti Agentūra priima sprendimą, fizinis arba juridinis asmuo, kuriam skirtas sprendimas, ir kitos procedūros šalys būtų informuoti apie teisių gynimo priemones, kuriomis jie gali pasinaudoti pagal šį reglamentą; 
            
            
               (e)nustatomos informacijos apie sprendimus, įskaitant informaciją apie šiame reglamente numatytą skundų teikimo tvarką, teikimo atitinkamiems asmenims sąlygos. 
            
            
               5.VRAĮ funkcijas atliekanti Agentūra gali savo iniciatyva ir pagal savo kompetenciją vykdyti komunikacijos veiklą, susijusią su veiklos rezultatų apžvalga; tokiu atveju jai atstovauja direktorius veiklos rezultatų apžvalgos reikalams. Komunikacijos veiklai skiriami ištekliai neturi trukdyti veiksmingai vykdyti [iš dalies pakeistame BED 2+] nurodytų užduočių ir įgaliojimų. Komunikacijos veikla vykdoma laikantis atitinkamų valdančiosios tarybos pagal 98 straipsnio 2a dalies g punktą patvirtintų komunikacijos ir sklaidos planų.“;
            
            
               (13)120 straipsnis iš dalies keičiamas taip: 
            
            
               a)
                     1 dalies įvadinis sakinys pakeičiamas taip:
            
            
               „1. Nedarant poveikio kitoms pajamoms, Agentūros pajamas, išskyrus pajamas, gaunamas vykdant VRAĮ funkcijas, sudaro:
            
            
               b)
                     3 dalis pakeičiama taip:
            
            
               „3. Visos veiklos, kuriai netaikoma 120a straipsnio 1 dalis, pajamos ir išlaidos turi būti subalansuotos.“;
            
            
               c)
                     5 dalis pakeičiama taip:
            
            
               „5. Įdarbinimo planavimą ir veiklos, finansuojamos naudojant su mokesčiais ir rinkliavomis už sertifikavimo veiklą susijusius išteklius, valdymą Agentūra per finansinius metus derina taip, kad galėtų greitai reaguoti į darbo krūvį ir tų pajamų svyravimą.“;
            
            
               d)
                     6 dalies pirma pastraipa pakeičiama taip:
            
            
               „Kiekvienais metais vykdomasis direktorius parengia kitų finansinių metų Agentūros pajamų ir išlaidų sąmatos projektą kartu su etatų plano projektu ir, įtraukęs pajamų ir išlaidų, susijusių su veiklos rezultatų apžvalga, sąmatos projektą ir veiklos rezultatų apžvalgai skirtų etatų sąrašą, nurodytą 120a straipsnio 7 dalyje, nusiunčia jį valdančiajai tarybai kartu su biudžeto padėties aiškinamąja medžiaga. Etatų plano projektas, kiek tai susiję su darbo vietomis, finansuojamomis iš 1 dalyje nurodytų mokesčių ir rinkliavų, grindžiamas Komisijos patvirtintu ribotu Agentūros darbo krūvio ir našumo rodiklių rinkiniu, ir jame nustatomi ištekliai, kurių reikia, kad sertifikavimo ir kitos Agentūros veiklos, įskaitant veiklą, atsiradusią po atsakomybės perskyrimo pagal 64 ir 65 straipsnius, poreikiai būtų tenkinami efektyviai ir laiku.“;
            
         
         
            
               (14)įterpiamas 120a straipsnis:
            
            
               „120a straipsnis
            
            
               Agentūros biudžetas, skirtas jos VRAĮ funkcijoms vykdyti
            
            
               1.Su veiklos rezultatų apžvalga susijusias pajamas ir išlaidas Agentūra nuo kitų pajamų ir išlaidų apskaito atskiroje sąskaitoje. Šios pajamos ir išlaidos turi būti subalansuotos, laikantis 2 straipsnio ir jį taikant.
            
            
               2.1 dalyje nurodytoje sąskaitoje nurodytas perteklius pervedamas į rezervo fondą, įsteigtą pagal 6 dalį. 1 dalyje nurodytoje sąskaitoje nurodyti nuostoliai padengiami pervedant lėšas iš to rezervo fondo. Jeigu pakartotinai susidaro didelis teigiamas arba neigiamas biudžeto vykdymo rezultatas, 3 dalies a ir b punktuose ir 126a straipsnyje nurodytų mokesčių ir rinkliavų dydis peržiūrimas.
            
            
               3.Agentūros pajamas, skirtas jos VRAĮ funkcijoms, sudaro:
            
            
               (a)VRAĮ funkcijas atliekančios Agentūros iš paskirtų oro eismo paslaugų teikėjų renkami mokesčiai už paslaugas, susijusias su veiklos rezultatų planų vertinimu, tikslų nustatymu ir stebėsena; 
            
            
               (b)paskirtų oro eismo paslaugų teikėjų metiniai įnašai, pagrįsti numatomomis metinėmis išlaidomis, susijusiomis su veiklos rezultatų apžvalgos veikla, kurią pagal [iš dalies pakeistą BED 2+] VRAĮ funkcijas atliekanti Agentūra turi vykdyti kiekvienos kategorijos paskirtų oro eismo paslaugų teikėjų atžvilgiu;
            
            
               (c)bet kokie savanoriški valstybių narių ar nacionalinių priežiūros institucijų, nurodytų [iš dalies pakeisto BED 2+] 3 straipsnyje, finansiniai įnašai; 
            
            
               (d)rinkliavos už leidinius ir bet kokias kitas VRAĮ funkcijas atliekančios Agentūros teikiamas paslaugas; 
            
            
               (e)trečiųjų šalių arba kitų subjektų finansiniai įnašai, jei toks įnašas nekenkia VRAĮ funkcijas atliekančios Agentūros nepriklausomumui ir nešališkumui. 
            
            
               4.Visos Agentūros pajamos ir išlaidos, susijusios su jos VRAĮ funkcijomis, numatomos kiekvieniems finansiniams metams, sutampantiems su kalendoriniais metais, ir įtraukiamos į biudžetą. 
            
            
               5.Agentūros gaunamos pajamos, susijusios su jos VRAĮ funkcijomis, neturi kelti pavojaus jos neutralumui, nepriklausomumui ar objektyvumui.
            
            
               6.VRAĮ funkcijas atliekanti Agentūra įsteigia rezervo fondą, kurio užtektų jos vienų metų veiklos išlaidoms padengti, kad būtų užtikrintas jos veiklos tęstinumas ir jos užduočių vykdymas. Jis kasmet peržiūrimas siekiant užtikrinti, kad jis būtų skiriamas tik metiniams poreikiams patenkinti.
            
            
               7.Direktorius veiklos rezultatų apžvalgos reikalams kasmet parengia kitų metų pajamų ir išlaidų, susijusių su veiklos rezultatų apžvalga, sąmatos projektą bei veiklos rezultatų apžvalgai skirtų etatų sąrašą ir pateikia juos vykdomajam direktoriui, kad jie būtų įtraukti į Agentūros pajamų ir išlaidų sąmatos projektą, nurodytą 120 straipsnio 6 dalyje. 
            
            
               Vykdomasis direktorius arba valdančioji taryba, gavę direktoriaus veiklos rezultatų apžvalgos reikalams pritarimą, gali keisti pajamų ir išlaidų sąmatos projektą ir veiklos rezultatų apžvalgai skirtų etatų sąrašą.
            
            
               Jeigu vykdomasis direktorius ir direktorius veiklos rezultatų apžvalgos reikalams nesusitaria dėl pajamų ir išlaidų, susijusių su veiklos rezultatų apžvalga, sąmatos projekto, direktorius veiklos rezultatų apžvalgos reikalams parengia nuomonę, o vykdomasis direktorius ją prideda prie 120 straipsnio 6 dalyje nurodyto Agentūros pajamų ir išlaidų sąmatos projekto. Tokiu atveju direktorius veiklos rezultatų apžvalgos reikalams taip pat turi teisę pateikti savo nuomonę valdančiajai tarybai prieš jai priimant preliminarų Agentūros pajamų ir išlaidų sąmatos projektą pagal 120 straipsnio 6 dalies antrą pastraipą.
            
            
               8.3 dalies b punkte nurodyti metiniai įnašai renkami penkerius finansinius metus. Šiuo tikslu pirmą kartą jie turi būti pateikti iki [XXXX m. – (Leidinių biuro prašoma įrašyti pirmus finansinius metus, prasidedančius po šio reglamento įsigaliojimo)] kovo 31 d. už tuos finansinius metus ir kiekvienų iš ketverių paskesnių finansinių metų kovo 31 d. – atitinkamai už tuos finansinius metus. 
            
            
               Komisija priima įgyvendinimo aktus, kuriuose išdėstomos išsamios taisyklės, kaip turi būti apskaičiuojami 2 dalies b punkte nurodytų paskirtų oro eismo paslaugų teikėjų mokami metiniai įnašai, laikantis 126b straipsnio.
            
            
               Tie įgyvendinimo aktai priimami laikantis 127 straipsnio 3 dalyje nurodytos nagrinėjimo procedūros.“;
            
         
         
            
               (15)121 straipsnis iš dalies keičiamas taip:
            
            
               a) 1 dalis pakeičiama taip:
            
            
               „1. Agentūros biudžetą vykdo vykdomasis direktorius. Tačiau biudžeto pajamas ir išlaidas, susijusias su Agentūros kaip VRAĮ funkcijomis, vykdo direktorius veiklos rezultatų apžvalgos reikalams.“;
            
            
               b) 8 dalis pakeičiama taip:
            
            
               „8. Vykdomasis direktorius ne vėliau kaip kiekvienų kitų finansinių metų rugsėjo 30 d. nusiunčia Audito Rūmams atsakymą į jų pateiktas pastabas. Šį atsakymą jis taip pat nusiunčia valdančiajai tarybai ir Komisijai. Kiek tai susiję su veiklos rezultatų apžvalgos veikla, šis atsakymas rengiamas kartu su direktoriumi veiklos rezultatų apžvalgos reikalams.“;
            
            
               c) 10 dalis pakeičiama taip:
            
            
               „10. Atsižvelgdamas į kvalifikuota balsų dauguma priimtą Tarybos rekomendaciją, Europos Parlamentas iki n + 2 metų gegužės 15 d. nusprendžia, ar vykdomasis direktorius įvykdė n metų biudžetą, taip pat ar  direktorius veiklos rezultatų apžvalgos reikalams įvykdė Agentūros veiklos rezultatų apžvalgos n metų biudžetą.“;
            
            
               (16)124 straipsnis papildomas šiomis 4, 5 ir 6 dalimis:
            
            
               „4. 1, 2 ir 3 dalys netaikomos VRAĮ funkcijas atliekančiai Agentūrai. Atlikdama [iš dalies pakeisto BED 2+] 43 straipsnyje nurodytą vertinimą Komisija iki tame reglamente nustatyto termino atlieka Agentūros, veikiančios kaip veiklos rezultatų apžvalgos įstaiga, veiklos rezultatų, susijusių su jos tikslais, užduotimis ir įgaliojimais, vertinimą. Visų pirma vertinamas galimas poreikis keisti VRAĮ funkcijas atliekančios Agentūros užduotis ir įgaliojimus ir tokio pakeitimo finansinės pasekmės.
            
            
               5. Komisijai nusprendus, kad, atsižvelgiant į veiklos rezultatų apžvalgos įstaigos tikslus, užduotis ir įgaliojimus, tolesnis jos funkcijos vykdymas nėra pagrįstas, ji gali siūlyti atitinkamai iš dalies pakeisti šį reglamentą ir [iš dalies pakeistą BED 2+].
            
            
               6. Komisija vertinimo rezultatus, susijusius su VRAĮ funkcijas atliekančios Agentūros veikla, kartu su savo išvadomis perduoda Europos Parlamentui, Tarybai ir valdančiajai tarybai. Vertinimo rezultatai ir rekomendacijos skelbiami viešai.“;
            
            
               (17)126 straipsnis papildomas 5 dalimi:
            
            
               „5. Šio straipsnio nuostatos netaikomas VRAĮ funkcijas atliekančios Agentūros veiklai.“;
            
            
               (18)įterpiami 126a ir 126b straipsniai:
            
            
               „126a straipsnis
            
            
               VRAĮ funkcijas atliekančios Agentūros mokesčiai ir rinkliavos
            
            
               1.
                     VRAĮ funkcijas atliekančios Agentūros mokesčiai renkami už:
            
            
               (a)sąnaudų paskirstymo maršruto ir terminalo oro navigacijos paslaugoms vertinimą pagal [iš dalies pakeisto BED 2+] 13 straipsnio 6 dalį;
            
            
               (b)kiekvieno pirminio arba peržiūrėto veiklos rezultatų plano projekto, pateikto VRAĮ funkcijas atliekančiai Agentūrai,  vertinimą, atliktą pagal [iš dalies pakeisto BED 2+] 13 straipsnio 7–9 dalis;
            
            
               (c)kai Agentūra veikia kaip priežiūros institucija pagal [iš dalies pakeisto BED 2+] 3 straipsnio 8 dalį, kiekvieno pirminio arba peržiūrėto veiklos rezultatų plano projekto, pateikto VRAĮ funkcijas atliekančiai Agentūrai, vertinimą, atliktą pagal [iš dalies pakeisto BED 2+] 14 straipsnio 6–8 dalis;
            
         
         
            
               (d)paskirtų oro eismo paslaugų teikėjų tikslinių veiklos rezultatų rodiklių nustatymą pagal [iš dalies pakeisto BED 2+] 13 straipsnio 9 dalį;
            
            
               (e)kai Agentūra veikia kaip priežiūros institucija pagal [iš dalies pakeisto BED 2+] 3 straipsnio 8 dalį, paskirtų oro eismo paslaugų teikėjų tikslinių veiklos rezultatų rodiklių nustatymą pagal [iš dalies pakeisto BED 2+] 14 straipsnio 8 dalį;
            
            
               (f)prašymų leisti peržiūrėti oro eismo paslaugų teikėjų tikslinius rodiklius ir veiklos rezultatų planus vertinimą pagal [iš dalies pakeisto BED 2+] 17 straipsnio 3 ir 4 dalis; 
            
            
               (g)vienetinių tarifų patikrinimą, kai nacionalinės priežiūros institucijos rengiasi nustatyti tuos tarifus pagal [iš dalies pakeisto BED 2+] 21 straipsnį;
            
            
               (h)ataskaitų, susijusių su veiklos rezultatų stebėsena, skelbimą atskirų oro eismo paslaugų teikėjų atžvilgiu pagal [iš dalies pakeisto BED 2+] 13 straipsnio 11 dalį ir, kai Agentūra veikia kaip priežiūros institucija pagal [iš dalies pakeisto BED 2+] 3 straipsnio 8 dalį, – pagal [iš dalies pakeisto BED 2+] 14 straipsnio 10 dalį;
            
            
               (i)taisomųjų priemonių priėmimą pagal [iš dalies pakeisto BED 2+] 13 straipsnio 11 dalį ir, kai Agentūra veikia kaip priežiūros institucija pagal [iš dalies pakeisto BED 2+] 8 straipsnio 3 dalį, – pagal to reglamento 14 straipsnio 10 dalį;
            
            
               (j)skundų nagrinėjimą.
            
            
               2. 
                     Rinkliavos už leidinius ir kitas VRAĮ funkcijas atliekančios Agentūros teikiamas paslaugas, nurodytas 120a straipsnio 3 dalyje, turi atitikti faktines kiekvienos atskiros suteiktos paslaugos sąnaudas.
            
            
               3.
                     Mokesčių ir rinkliavų sumas Komisija nustato pagal 4 dalį. Mokesčiai ir rinkliavos nustatomi tokio dydžio, kad būtų užtikrinta, jog iš jų gaunamų pajamų užtektų visoms su suteiktomis paslaugomis susijusios veiklos sąnaudoms padengti, ir būtų išvengta didelio pertekliaus susikaupimo. Tos sąnaudos apima visas išlaidas, susijusias su darbuotojais, kurių etatai skirti VRAĮ funkcijas atliekančios Agentūros funkcijoms vykdyti, visų pirma darbdavio  proporcingas pensijų įmokas. Mokesčiai ir rinkliavos yra VRAĮ funkcijas atliekančios Agentūros asignuotosios pajamos, skirtos veiklai, susijusiai su paslaugomis, už kurias tie mokesčiai ir rinkliavos imami.
            
            
               4.
                     Komisija priima įgyvendinimo aktus, kuriais nustatomos išsamios taisyklės, kuriomis reglamentuojami už Agentūros VRAĮ funkcijų vykdymą Agentūros renkami mokesčiai ir rinkliavos, visų pirma nurodant mokesčių ir rinkliavų sumą ir mokėjimo būdą. Tie įgyvendinimo aktai priimami laikantis 127 straipsnio 3 dalyje nurodytos nagrinėjimo procedūros.
            
            
               126b straipsnis
            
            
               Paskirtų oro eismo paslaugų teikėjų mokamų įnašų apskaičiavimą reglamentuojantys įgyvendinimo aktai
            
            
               120a straipsnio 8 dalyje nurodytuose įgyvendinimo aktuose nustatoma: 
            
            
               a)
                     numatomų išlaidų paskirstymo pagal paskirtų oro eismo paslaugų teikėjų kategorijas metodika, kurią taikant nustatoma kiekvienos kategorijos paskirtų oro eismo paslaugų teikėjų mokėtinų įnašų dalis;
            
            
               b)
                     tinkami ir objektyvūs kriterijai, pagal kuriuos nustatomi metiniai įnašai, kuriuos turi mokėti atskiri paskirti oro eismo paslaugų teikėjai, atsižvelgiant į jų dydį, kad būtų apytikriai parodyta jų svarba rinkoje.
            
            
               Pirmos pastraipos a punkte nurodytos kategorijos visų pirma yra maršruto oro eismo paslaugų teikėjai, antra, terminalo oro eismo paslaugų teikėjai, kurių priežiūrą vykdo VRAĮ funkcijas atliekanti Agentūra ir, trečia, abiejų rūšių paslaugas teikiantys paslaugų teikėjai. Kriterijais, kurie turi būti nustatyti pagal b punktą, visų pirma užtikrinamas vienodas požiūris į atitinkamus paslaugų teikėjus, susijusius su kiekvienos rūšies paslaugomis. Oro eismo paslaugų teikėjų dydis nustatomas remiantis faktinių pajamų, gautų teikiant oro navigacijos paslaugas per ataskaitinį laikotarpį, einantį prieš ataskaitinį laikotarpį, kuriuo įsigalioja šis reglamentas, suma.“;
            
            
               (19)129 straipsnis papildomas šia dalimi:
            
            
               „Šio straipsnio nuostatos netaikomas VRAĮ funkcijas atliekančios Agentūros veiklai.“;
            
            
               (20)įterpiamas 129a straipsnis:
            
            
               „129a straipsnis
            
         
         
            
               Bendradarbiavimo susitarimai dėl veiklos rezultatų apžvalgos
            
            
               1.
                     Kiek tai susiję su VRAĮ funkcijas atliekančios Agentūros veikla, Agentūros veikloje gali dalyvauti trečiosios šalys, kurios yra sudariusios susitarimus su Sąjunga ir kurios priėmė ir taiko atitinkamas Sąjungos oro eismo valdymo srities teisės aktuose nustatytas taisykles, visų pirma taisykles dėl nepriklausomų nacionalinių priežiūros institucijų ir veiklos rezultatų sistemos bei rinkliavų sistemos.
            
            
               2.
                     Su sąlyga, kad tuo tikslu yra sudarytas Sąjungos ir trečiųjų šalių susitarimas, kaip nurodyta 2 dalyje, VRAĮ funkcijas atliekanti Agentūra taip pat gali vykdyti savo užduotis pagal [iš dalies pakeistą BED 2+] trečiųjų šalių atžvilgiu, jei tos trečiosios šalys priėmė ir taiko atitinkamas taisykles pagal 2 dalį ir įgaliojo VRAĮ funkcijas atliekančią Agentūrą koordinuoti jų nacionalinių priežiūros institucijų veiklą su valstybių narių nacionalinių priežiūros institucijų veikla.
            
            
               3.
                     2 dalyje nurodytuose susitarimuose nurodomas tų šalių dalyvavimo VRAĮ funkcijas atliekančios Agentūros veikloje pobūdis, apimtis ir procedūriniai aspektai, taip pat įtraukiamos su finansiniais įnašais ir darbuotojais susijusios nuostatos. Tuose susitarimuose gali būti numatyta parengti darbo tvarką.“;
            
            
               (21)VIII priede įrašomas 2.3a punktas:
            
            
               „2.3a. Oro eismo duomenų paslaugos 
            
            
               2.3a.1. Surinkti oro eismo duomenys turi būti pakankamos kokybės, išsamūs, naujausi, gauti iš teisėto šaltinio ir pateikti laiku. 
            
            
               2.3a.2. Turi būti užtikrinamas ir nuolat palaikomas pakankamas oro eismo duomenų paslaugų teikimo veiksmingumas, kiek tai susiję su jų prieinamumu, vientisumu, tęstinumu ir teikimu laiku, siekiant patenkinti naudotojo poreikius. 
            
            
               2.3a.3. Sistemos ir priemonės, kuriomis teikiamos oro eismo duomenų paslaugos turi būti tinkamai suprojektuotos, pagamintos ir prižiūrimos siekiant užtikrinti, kad jos atitiktų numatytą paskirtį.
            
            
               2.3a.4. Tokie duomenys pateikiami laiku, naudojant pakankamai patikimas ir operatyvias ryšių priemones, apsaugotas nuo tyčinio ir netyčinio trikdymo ir iškraipymo.“
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        https://ec.europa.eu/transport/modes/air/aviation-strategy_en
               
               
                  
                     (2)
                  
                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1).
               
               
                  
                     (3)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (4)
                  
                        2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).